**PRILOG I.**

# SAŽETAK OPISA SVOJSTAVA LIJEKA

**1.** **NAZIV LIJEKA**

BESPONSA 1 mg prašak za koncentrat za otopinu za infuziju

**2.** **KVALITATIVNI I KVANTITATIVNI SASTAV**

Jedna bočica sadrži 1 mg inotuzumab ozogamicina.

Nakon rekonstitucije (vidjeti dio 6.6), 1 ml otopine sadrži 0,25 mg inotuzumab ozogamicina.

Inotuzumab ozogamicin je konjugat protutijela i lijeka (engl. *antibody*‑*drug conjugate*, ADC) sastavljen od rekombinantnog humaniziranog IgG4 kappa monoklonskog protutijela usmjerenog protiv CD22 (proizvedenog u stanicama jajnika kineskog hrčka tehnologijom rekombinantne DNA), kovalentno vezanog na N-acetil-gama-kalikeamicindimetilhidrazid.

Za cjeloviti popis pomoćnih tvari vidjeti dio 6.1.

**3.** **FARMACEUTSKI OBLIK**

Prašak za koncentrat za otopinu za infuziju (prašak za koncentrat).

Bijeli do gotovo bijeli, liofilizirani kolačić ili prašak.

**4.** **KLINIČKI PODACI**

**4.1** **Terapijske indikacije**

BESPONSA je indicirana kao monoterapija za liječenje odraslih osoba s recidivirajućom ili refraktornom CD22-pozitivnom akutnom limfoblastičnom leukemijom (ALL) prekursora B limfocita, te odraslih osoba s recidivirajućim ili refraktornim ALL-om prekursora B limfocita pozitivnim na Philadelphia kromosom (Ph+), koje su prethodno neuspješno liječene barem jednim inhibitorom tirozin-kinaze (engl. *tyrosine kinase inhibitor,* TKI).

**4.2** **Doziranje i način primjene**

BESPONSA se mora primjenjivati pod nadzorom liječnika s iskustvom u primjeni lijekova za liječenje raka te u okruženju gdje je odmah dostupna puna oprema za reanimaciju.

Kad se razmatra primjena lijeka BESPONSA za liječenje recidivirajućeg ili refraktornog B-staničnog ALL-a, nužno je da se prije početka liječenja primjenom validiranog i osjetljivog testa utvrdi početna pozitivnost na CD22 > 0% (vidjeti dio 5.1).

Citoredukcija s primjenom kombinacije hidroksiureje, steroida i/ili vinkristina do broja perifernih blasta od ≤ 10 000/mm3 preporučuje se u bolesnika s cirkulirajućim limfoblastima prije primjene prve doze.

Premedikacija s kortikosteroidom, antipiretikom i antihistaminikom preporučuje se prije doziranja (vidjeti dio 4.4).

Premedikacija u svrhu smanjenja razine mokraćne kiseline i hidratacija preporučuju se prije doziranja u bolesnika s velikim tumorskim opterećenjem (vidjeti dio 4.4).

Bolesnike treba promatrati tijekom infuzije i najmanje 1 sat nakon završetka infuzije zbog moguće pojave simptoma reakcija povezanih s primanjem infuzije (vidjeti dio 4.4).

Doziranje

BESPONSA se treba primjenjivati u ciklusima od 3 do 4 tjedna.

Bolesnicima koji liječenje nastavljaju s transplantacijom hematopoetskih matičnih stanica (engl. *haematopoietic stem cell transplant*, HSCT) preporučuje se trajanje liječenja od 2 ciklusa. Treći ciklus može se uzeti u obzir u onih bolesnika u kojih potpuna remisija (engl. *complete remission*, CR) nije postignuta, ili u kojih je postignuta potpuna remisija s nepotpunim oporavkom krvne slike (engl. *complete remission with incomplete haematological recovery*, CRi) i negativnim statusom minimalne ostatne bolesti (engl. *minimal residual disease*, MRD) nakon 2 ciklusa (vidjeti dio 4.4). U bolesnika koji liječenje neće nastaviti s HSCT-om može se primijeniti maksimalno 6 ciklusa. U svakog bolesnika u kojeg unutar 3 ciklusa nije postignut CR/CRi treba prekinuti liječenje.

Tablica 1 prikazuje preporučeni režim doziranja.

Za prvi ciklus, preporučena ukupna doza lijeka BESPONSA u svih bolesnika je 1,8 mg/m2 po ciklusu te se daje podijeljena u 3 doze: 1. dana (0,8 mg/m2), 8. dana (0,5 mg/m2) i 15. dana (0,5 mg/m2). Prvi ciklus traje 3 tjedna, ali se može produljiti na 4 tjedna ako je u bolesnika postignut CR ili CRi, i/ili kako bi se omogućio oporavak od toksičnosti.

Za sljedeće cikluse, preporučena ukupna doza lijeka BESPONSA je 1,5 mg/m2 po ciklusu te se daje podijeljena u 3  doze: 1. dana (0,5 mg/m2), 8. dana (0,5 mg/m2) i 15. dana (0,5 mg/m2) u bolesnika u kojih je postignut CR/CRi, odnosno 1,8 mg/m2 po ciklusu podijeljeno u 3 doze: 1. dana (0,8 mg/m2), 8. dana (0,5 mg/m2) i 15. dana (0,5 mg/m2) u bolesnika u kojih nije postignut CR/CRi. Sljedeći ciklusi traju 4 tjedna.

|  |  |  |  |  |  |
| --- | --- | --- | --- | --- | --- |
| **Tablica 1.**  **Režim doziranja za 1. ciklus i sljedeće cikluse, ovisno o odgovoru na liječenje** | | | | | |
|  | 1. **dan** | **8**. **dana** | | **15**. **dana** | |
| **Režim doziranja za 1. ciklus** | | | | | |
| **Svi bolesnici:** |  | |  | |  |
| Doza (mg/m2) | 0,8 | | 0,5 | | 0,5 |
| Trajanje ciklusa | 21 danb | | | | |
| **Režim doziranja za sljedeće cikluse, ovisno o odgovoru na liječenje** | | | | | |
| **Bolesnici u kojih je postignut CRc ili CRid:** | | | | | |
| Doza (mg/m2) | 0,5 | 0,5 | | 0,5 | |
| Trajanje ciklusa | 28 danae | | | | |
| **Bolesnici u kojih nije postignut CRc ili CRid:** | | | | | |
| Doza (mg/m2) | 0,8 | 0,5 | | 0,5 | |
| Trajanje ciklusa | 28 danae | | | | |
| Skraćenice: ABN=apsolutni broj neutrofila; CR=potpuna remisija; CRi=potpuna remisija s nepotpunim oporavkom krvne slike. | | | | | |
| a +/- 2 dana (potreban je razmak od minimalno 6 dana između doza).  b U bolesnika u kojih je postignut CR/CRi i/ili u svrhu omogućavanja oporavka od toksičnosti, trajanje  ciklusa se može produljiti do 28 dana (odnosno uz sedmodnevno razdoblje bez liječenja počevši od 21.  dana).  c CR je definiran kao < 5% blasta u koštanoj srži i odsutnost leukemijskih blasta u perifernoj krvi, puni oporavak broja krvnih stanica u perifernoj krvi (trombociti ≥ 100 x 109/l i ABN ≥ 1 x 109/l) i odsutnost bilo kakve ekstramedularne bolesti.  d CRi je definiran kao < 5% blasta u koštanoj srži i odsutnost leukemijskih blasta u perifernoj krvi, nepotpuni oporavak broja krvnih stanica u perifernoj krvi (trombociti < 100 x 109/l i/ili ABN < 1 x 109/l) i odsutnost bilo kakve ekstramedularne bolesti.  e sedmodnevno razdoblje bez liječenja koje počinje 21. dan. | | | | | |

*Prilagodbe doze*

Prilagodba doze lijeka BESPONSA može biti potrebna ovisno o individualnoj sigurnosti i podnošljivosti (vidjeti dio 4.4). Zbrinjavanje nekih nuspojava može zahtijevati prekide doziranja i/ili smanjenja doze, ili trajni prekid primjene lijeka BESPONSA (vidjeti dijelove 4.4 i 4.8). Ako se doza smanji zbog toksičnosti povezane s lijekom BESPONSA, doza se ne smije ponovno povećati.

Tablica 2 i Tablica 3 prikazuju smjernice za prilagodbu doze za hematološke i nehematološke toksičnosti. Nije potrebno prekidati doziranje lijeka BESPONSA unutar ciklusa liječenja (odnosno 8. i/ili 15. dana) zbog neutropenije ili trombocitopenije, ali se preporučuju prekidi doziranja unutar ciklusa za nehematološke toksičnosti.

|  |  |
| --- | --- |
| **Tablica 2.**  **Prilagodbe doze za hematološke toksičnosti** **na početku ciklusa liječenja (1. dan)** | |
| **Hematološka toksičnost** | **Toksičnost i prilagodba(-e) doze** |
| Razine prije liječenja lijekom BESPONSA: |  |
| ABN je bio ≥ 1 × 109/l | Ako se ABN smanjuje, prekinuti sljedeći ciklus liječenja do povratka ABN-a na ≥ 1 × 109/l. |
| Broj trombocita je bio ≥ 50 × 109/la | Ako se broj trombocita smanjuje, prekinuti sljedeći ciklus liječenja do obnavljanja broja trombocita na ≥ 50 × 109/la. |
| ABN je bio < 1 × 109/l i/ili broj trombocita je bio < 50 × 109/la | Ako se ABN i/ili broj trombocita smanjuje, prekinuti sljedeći ciklus liječenja dok se ne dogodi barem jedno od niže navedenog:  - ABN i broj trombocita se vrate barem na početne vrijednosti za prethodni ciklus, ili  - ABN se vrati na ≥ 1 × 109/l i broj trombocita se vrati na ≥ 50 × 109/la,ili  - Smatra se da su stabilna bolest ili poboljšanje (temeljeno na najnovijoj procjeni stanja koštane srži) te smanjenje ABN-a i broja trombocita posljedica osnovne bolesti (ne smatra se da je riječ o toksičnosti povezanoj s lijekom BESPONSA). |
| Skraćenica: ABN=apsolutni broj neutrofila.  a Broj trombocita koji se koristi za doziranje ne smije ovisiti o transfuziji krvi. | |

| **Tablica 3.**  **Prilagodbe doze za nehematološke toksičnosti u bilo kojem trenutku tijekom liječenja** | |
| --- | --- |
| **Nehematološka toksičnost** | **Prilagodba(-e) doze** |
| VOD/SOS ili druga teška jetrena toksičnost | Trajno prekinuti liječenje (vidjeti dio 4.4) |
| Ukupni bilirubin > 1,5 × GGN i AST**/**ALT > 2,5 × GGN | Prije svake doze, prekinuti doziranje do vraćanja ukupnog bilirubina na ≤ 1,5 × GGNi AST/ALT na ≤ 2,5 × GGN, osim ako je uzrok Gilbertova bolest ili hemoliza. Trajno prekinuti liječenje ako se ukupni bilirubin ne vrati na ≤ 1,5 × GGN ili se AST/ALT ne vrati na ≤ 2,5 × GGN (vidjeti dio 4.4). |
| Reakcija povezana s infuzijom | Prekinuti infuziju i započeti s odgovarajućim medicinskim zbrinjavanjem. Ovisno o težini reakcije povezane s infuzijom, razmotriti prekid infuzije ili primjenu steroida i antihistaminika. U slučaju reakcija povezanih s infuzijom koje su ozbiljne ili opasne po život, trajno prekinuti liječenje (vidjeti dio 4.4). |
| Nehematološka toksičnost stupnja ≥ 2a (povezana s primjenom lijeka BESPONSA) | Prije svake doze, prekinuti liječenje do povratka na 1. stupanj ili razinu stupnja prije liječenja. |
| Skraćenice: ALT=alanin-aminotransferaza; AST=aspartat-aminotransferaza; GGN=gornja granica normalne vrijednosti; VOD/SOS=venookluzivna bolest/sindrom sinusoidalne opstrukcije.  a  Stupanj težine premaZajedničkim kriterijima terminologije za nuspojave Nacionalnog instituta za rak (engl. National Cancer Institute Common Terminology Criteria for Adverse Events, NCI CTCAE), verzija 3.0. | |

Tablica 4 prikazuje smjernice za prilagodbu doze ovisno o trajanju prekida doziranja zbog toksičnosti.

| **Tablica 4.**  **Prilagodbe doze ovisno o trajanju prekida doziranja zbog toksičnosti** | |
| --- | --- |
| **Trajanje prekida doziranja zbog toksičnosti** | **Prilagodba(-e) doze** |
| < 7 dana (unutar ciklusa) | Prekinuti sljedeću dozu (potreban je razmak od minimalno 6 dana između doza). |
| ≥ 7 dana | Izostaviti sljedeću dozu unutar ciklusa. |
| ≥ 14 dana | Kad se postigne odgovarajući oporavak, smanjiti ukupnu dozu za 25% za sljedeći ciklus. Ako je potrebna daljnja prilagodba doze, u sljedećim ciklusima smanjiti broj doza na 2 po ciklusu.  U slučaju nepodnošenja 25%-tnog smanjenja ukupne doze nakon kojeg je uslijedilo smanjenje na 2 doze po ciklusu, trajno prekinuti liječenje. |
| > 28 dana | Razmotriti trajni prekid uzimanja lijeka BESPONSA. |

*Posebne populacije*

*Starije osobe*

Nije potrebna prilagodba početne doze obzirom na dob (vidjeti dio 5.2).

*Oštećenje funkcije jetre*

Nije potrebna prilagodba početne doze u bolesnika s oštećenjem funkcije jetre koje je definirano ukupnim bilirubinom ≤ 1,5 × GGN (gornja granica normale) i aspartat aminotransferazom (AST)/ alanin aminotransferazom (ALT) ≤ 2,5 × GGN (vidjeti dio 5.2). U bolesnika s ukupnim bilirubinom > 1,5 × GGN i AST/ALT > 2,5 × GGN prije doziranja raspoloživi su ograničeni podaci o sigurnosti. Prekinuti doziranje dok se ukupni bilirubin ne vrati na ≤ 1,5 × GGNi AST/ALT na ≤ 2,5 × GGN prije svake doze, osim ako je uzrok Gilbertov sindrom ili hemoliza. Trajno prekinuti liječenje ako se ukupni bilirubin ne vrati na ≤ 1,5 × GGN ili ako se AST/ALT ne vrati na ≤ 2,5 × GGN (vidjeti Tablicu 3 i dio 4.4).

*Oštećenje funkcije bubrega*

Nije potrebna prilagodba početne doze u bolesnika s blagim, umjerenim ili teškim oštećenjem funkcije bubrega (klirens kreatinina [CLcr] 60‑89 ml/min, 30‑59 ml/min, odnosno 15‑29 ml/min) (vidjeti dio 5.2). Sigurnost i djelotvornost lijeka BESPONSA nisu ispitivane u bolesnika sa završnim stadijem bubrežne bolesti.

*Pedijatrijska populacija*

Sigurnost i djelotvornost lijeka BESPONSA u djece u dobi od 0 do < 18 godina nisu ustanovljene. Trenutno dostupni podaci opisani su u dijelovima 4.8, 5.1 i 5.2, međutim nije moguće dati preporuku o doziranju.

Način primjene

BESPONSA je za intravensku primjenu. Infuzija se mora primijeniti tijekom 1 sata.

BESPONSA se ne smije primijeniti kao brza intravenska injekcija ili bolus.

BESPONSA se mora rekonstituirati i razrijediti prije primjene. Za upute o rekonstituciji i razrjeđivanju lijeka BESPONSA prije primjene vidjeti dio 6.6.

**4.3** **Kontraindikacije**

* Preosjetljivost na djelatnu tvar ili neku od pomoćnih tvari navedenih u dijelu 6.1.
* Bolesnici koji su već bolovali od potvrđene teške venookluzivne bolesti jetre/sindroma sinusoidalne opstrukcije (VOD/SOS) ili koji trenutno boluju od VOD/SOS.
* Bolesnici koji trenutno boluju od ozbiljne bolesti jetre (npr. ciroze, nodularne regenerativne hiperplazije, aktivnog hepatitisa).

**4.4** **Posebna upozorenja i mjere opreza pri uporabi**

Sljedivost

Kako bi se poboljšala sljedivost bioloških lijekova, naziv i broj serije primijenjenog lijeka potrebno je jasno evidentirati (ili navesti).

Hepatotoksičnost, uključujući VOD/SOS

Prijavljena je hepatotoksičnost, uključujući tešku, po život opasnu i ponekad fatalnu jetrenu VOD/SOS u bolesnika s recidivirajućim ili refraktornim ALL-om koji primaju lijek BESPONSA (vidjeti dio 4.8). U ovoj populaciji bolesnika BESPONSA značajno povećava rizik od VOD/SOS-a iznad onog standardnih režima kemoterapije. Rizik je bio najizraženiji u bolesnika koji su kasnije bili podvrgnuti HSCT-u.

U sljedećim podgrupama prijavljena je učestalost VOD/SOS-a nakon HSCT-a bila ≥ 50%:

* Bolesnici koji su primili režim kondicioniranja za HSCT koji uključuje 2 alkilirajuća agensa;
* Bolesnici u dobi od ≥ 65 godina, i
* Bolesnici s razinom bilirubina u serumu ≥ GGN prije HSCT-a.

Potrebno je izbjegavati primjenu režima kondicioniranja za HSCT koji uključuju 2 alkilirajuća agensa. Potrebno je pažljivo razmotriti omjer koristi i rizika prije primjene lijeka BESPONSA u bolesnika u kojih se primjena režima kondicioniranja prije HSCT-a koji uključuju 2 alkilirajuća agensa u budućnosti vjerojatno neće moći izbjeći.

U bolesnika u kojih je razina bilirubina u serumu ≥ GGN prije HSCT-a, smije se nastaviti s HSCT‑om poslije liječenja lijekom BESPONSA samo nakon pažljivog razmatranja koristi i rizika. Ako ovi bolesnici ipak nastave s HSCT-om, treba obratiti posebnu pažnju na znakove i simptome VOD/SOS-a (vidjeti dio 4.2).

Ostali čimbenici vezani uz bolesnika za koje se čini da su povezani s povećanim rizikom od VOD/SOS-a nakon HSCT-a, uključuju već provedeni HSCT, dob ≥ 55 godina, povijest bolesti jetre i/ili hepatitisa prije liječenja, terapija spasa u kasnijoj liniji i veći broj ciklusa liječenja.

Potrebno je pažljivo razmatranje prije primjene lijeka BESPONSA u bolesnika u kojih je već proveden HSCT. Nijedan bolesnik s recidivirajućim ili refraktornim ALL-om liječen lijekom BESPONSA u kliničkim ispitivanjima nije podvgrnut HSCT-u u zadnja 4 mjeseca.

Potrebno je pažljivo procijeniti bolesnike s poviješću bolesti jetre (npr. ultrazvučna pretraga, testiranje na virusni hepatitis) prije liječenja lijekom BESPONSA kako bi se isključila mogućnost trenutne ozbiljne bolesti jetre (vidjeti dio 4.3).

Zbog rizika od VOD/SOS‑a, u bolesnika koji nastavljaju s HSCT-om preporučeno trajanje liječenja inotuzumab ozogamicinom je 2 ciklusa; treći ciklus se može uzeti u obzir u onih bolesnika koji ne postignu CR ili CRi i negativan status MRD-a nakon 2 ciklusa (vidjeti dio 4.2).

Treba obratiti posebnu pažnju na znakove i simptome VOD/SOS-a u svih bolesnika, osobito nakon provedenog HSCT-a. Znakovi mogu uključivati povećanja ukupne razine bilirubina, hepatomegaliju (koja može biti bolna), nagli porast tjelesne težine i ascites. Praćenje samo ukupne razine bilirubina ne mora nužno identificirati sve bolesnike u riziku od VOD/SOS-a. Potrebno je pratiti jetrene probe, uključujući ALT, AST, ukupnu razinu bilirubina i alkalnu fosfatazu u svih bolesnika prije i nakon svake doze lijeka BESPONSA. Preporučuje se češće praćenje jetrenih proba, kliničkih znakova i simptoma hepatotoksičnosti u bolesnika u kojih se pojave abnormalni nalazi jetrenih proba. U bolesnika koji nastavljaju s HSCT-om treba pažljivo pratiti jetrene probe tijekom prvog mjeseca nakon HSCT-a, a nakon toga manje često, prema standardnoj medicinskoj praksi. Povećanje razina u nalazima jetrenih proba može zahtijevati privremeni prekid doziranja, smanjenje doze ili trajni prekid primjene lijeka BESPONSA (vidjeti dio 4.2).

Nužno je trajno prekinuti liječenje ako se pojavi VOD/SOS (vidjeti dio 4.2). Ako se pojavi teški VOD/SOS, treba provesti liječenje u skladu sa standardnom medicinskom praksom.

Mijelosupresija/citopenije

U bolesnika koji primaju inotuzumab ozogamicin prijavljene su neutropenija, trombocitopenija, anemija, leukopenija, febrilna neutropenija, limfopenija i pancitopenija, od kojih su neke opasne po život (vidjeti dio 4.8).

U nekih bolesnika koji primaju inotuzumab ozogamicin prijavljene su komplikacije povezane s neutropenijom i trombocitopenijom (uključujući infekcije, odnosno slučajeve krvarenja/hemoragije) (vidjeti dio 4.8).

Potrebno je kontrolirati kompletnu krvnu sliku prije primjene svake doze lijeka BESPONSA te obratiti pažnju na znakove i simptome infekcije tijekom liječenja i nakon HSCT-a (vidjeti dio 5.1), krvarenja/hemoragije i druge učinke mijelosupresije tijekom liječenja. Po potrebi, profilaktički primijeniti antiinfektivne lijekove i provjeravati krvnu sliku tijekom i nakon liječenja.

Zbrinjavanje teške infekcije, krvarenja/hemoragije i drugih učinaka mijelosupresije, uključujući tešku neutropeniju ili trombocitopeniju, može zahtijevati privremeni prekid doziranja, smanjenje doze ili prekid liječenja (vidjeti dio 4.2).

Reakcije povezane s infuzijom

Reakcije povezane s infuzijom su prijavljene u bolesnika koji primaju inotuzumab ozogamicin (vidjeti dio 4.8).

Premedikacija kortikosteroidom, antipiretikom i antihistaminikom se preporučuje prije doziranja (vidjeti dio 4.2).

Potrebno je pažljivo pratiti bolesnike tijekom i barem 1 sat nakon završetka infuzije kako bi se otkrila moguća pojava reakcija povezanih s infuzijom, uključujući simptome kao što su hipotenzija, navala vrućine ili problemi s disanjem. Ako se pojavi reakcija povezana s infuzijom, potrebno je prekinuti infuziju i započeti s odgovarajućim medicinskim zbrinjavanjem. Ovisno o težini reakcije povezane s infuzijom, potrebno je razmotriti prekid infuzije ili primjenu steroida i antihistaminika (vidjeti dio 4.2). U slučaju reakcija povezanih s infuzijom koje su teške ili opasne po život, potrebno je trajno prekinuti liječenje (vidjeti dio 4.2).

Sindrom lize tumora (engl. *tumour lysis syndrome,* TLS)

U bolesnika koji primaju inotuzumab ozogamicin prijavljen je TLS, koji može biti opasan po život ili imati smrtni ishod (vidjeti dio 4.8).

Premedikacija u svrhu smanjenja razina mokraćne kiseline i hidratacija preporučuju se prije doziranja u bolesnika s velikim tumorskim opterećenjem (vidjeti dio 4.2).

Bolesnike je potrebno pratiti radi znakova i simptoma TLS-a te liječiti u skladu sa standardnom medicinskom praksom.

Produljenje QT‑intervala

Produljenje QT-intervala je primijećeno u bolesnika koji primaju inotuzumab ozogamicin (vidjeti dijelove 4.8 i 5.2).

Lijek BESPONSA treba primjenjivati uz oprez u bolesnika koji imaju povijest ili predispoziciju za produljenje QT-intervala, primaju lijekove za koje je poznato da produljuju QT-interval (vidjeti dio 4.5) te u bolesnika s poremećajima elektrolita. Potrebno je napraviti nalaze EKG-a i elektrolita prije početka liječenja te ih periodički pratiti tijekom liječenja (vidjeti dijelove 4.8 i 5.2).

Povišene razine amilaze i lipaze

Povišene razine amilaze i lipaze prijavljene su u bolesnika koji primaju inotuzumab ozogamicin (vidjeti dio 4.8).

Bolesnike je potrebno pratiti radi povećanja razina amilaze i lipaze. Potrebno je procijeniti moguću pojavu hepatobilijarne bolesti te je liječiti u skladu sa standardnom medicinskom praksom.

Cijepljenje (imunizacija)

Sigurnost provođenja imunizacije živim virusnim cjepivima tijekom ili nakon liječenja lijekom BESPONSA nije ispitivana. Cijepljenje živim virusnim cjepivima ne preporučuje se u razdoblju od najmanje 2 tjedna prije početka liječenja lijekom BESPONSA, tijekom liječenja i sve do oporavka B-limfocita nakon posljednjeg ciklusa liječenja.

Pomoćne tvari

*Sadržaj natrija*

Ovaj lijek sadrži manje od 1 mmol (23 mg) natrija po 1 mg inotuzumab ozogamicina, tj. zanemarive količine natrija.

Ovaj lijek može se dodatno pripremiti za primjenu s otopinama koje sadrže natrij (vidjeti dio 4.2 i dio 6.6) te je to potrebno razmotriti u odnosu na ukupnu količinu natrija iz svih izvora koja će se dati bolesniku.

**4.5** **Interakcije s drugim lijekovima i drugi oblici interakcija**

Nisu provedena ispitivanja interakcija (vidjeti dio 5.2).

*In vitro* podaci pokazuju da nije vjerojatno da će istodobna primjena inotuzumab ozogamicina s inhibitorima ili induktorima enzima citokroma P450 (CYP) ili uridin‑difosfat‑glukuronoziltransferaze (UGT), koji metaboliziraju lijek, izmijeniti izloženost N-acetil-gama-kalikeamicindimetilhidrazidu. Nadalje, nije vjerojatno da će inotuzumab ozogamicin i N‑acetil‑gama‑kalikeamicindimetilhidrazid izmijeniti izloženost supstrata CYP enzima i nije vjerojatno da će N‑acetil‑gama‑kalikeamicindimetilhidrazid izmijeniti izloženost supstrata UGT enzima ili glavnih prijenosnika lijeka.

Produljenje QT-intervala je primijećeno u bolesnika koji primaju inotuzumab ozogamicin (vidjeti dio 4.4). Stoga treba pažljivo razmotriti istodobnu primjenu inotuzumab ozogamicina i lijekova za koje je poznato da produljuju QT-interval ili koji izazivaju *Torsades de Pointes*. Treba pratiti QT-interval u slučaju kombinacije takvih lijekova (vidjeti dijelove 4.4, 4.8 i 5.2).

**4.6** **Plodnost, trudnoća i dojenje**

Žene reproduktivne dobi/Kontracepcija u muškaraca i žena

Žene reproduktivne dobi moraju izbjegavati trudnoću dok primaju lijek BESPONSA.

Žene trebaju koristiti učinkovitu kontracepciju tijekom liječenja lijekom BESPONSA i najmanje 8 mjeseci nakon završne doze. Muškarci koji imaju partnerice koje mogu zatrudnjeti trebaju koristiti učinkovitu kontracepciju tijekom liječenja lijekom BESPONSA i najmanje 5 mjeseci nakon završne doze.

Trudnoća

Nema podataka o primjeni inotuzumab ozogamicina u trudnica. Na temelju nekliničkih sigurnosnih rezultata, inotuzumab ozogamicin može imati štetan učinak na embrio-fetalni razvoj kada se daje trudnici. Ispitivanja na životinjama pokazala su reproduktivnu toksičnost (vidjeti dio 5.3).

BESPONSA se ne smije primjenjivati tijekom trudnoće osim u slučaju kada potencijalna korist za majku premašuje mogući rizik za fetus. Trudnice ili bolesnice koje zatrudne dok primaju inotuzumab ozogamicin, odnosno liječene muške bolesnike kao partnere trudnica, mora se informirati o mogućoj opasnosti za fetus.

Dojenje

Nema podataka o prisutnosti inotuzumab ozogamicina ili njegovih metabolita u majčinom mlijeku, učincima na dojenče ili učincima na proizvodnju mlijeka. Zbog mogućih nuspojava u dojenčadi, žene ne smiju dojiti tijekom liječenja lijekom BESPONSA i najmanje 2 mjeseca nakon zadnje doze (vidjeti dio 5.3).

Plodnost

Na temelju nekliničkih nalaza, liječenje inotuzumab ozogamicinom može ugroziti plodnost muškarca i žene (vidjeti dio 5.3). Ne postoje informacije o plodnosti bolesnika. I muškarac i žena moraju potražiti savjet o očuvanju plodnosti prije liječenja.

**4.7** **Utjecaj na sposobnost upravljanja vozilima i rada sa strojevima**

BESPONSA može umjereno utjecati na sposobnost upravljanja vozilima i rada sa strojevima. Bolesnici mogu osjetiti umor tijekom liječenja lijekom BESPONSA (vidjeti dio 4.8). Stoga se preporučuje oprez pri upravljanju vozilima ili radu sa strojevima.

**4.8** **Nuspojave**

Sažetak profila sigurnosti

Najčešće (≥ 20%) nuspojave su bile: trombocitopenija (51%), neutropenija (49%), infekcija (48%), anemija (36%), leukopenija (35%), umor (35%), hemoragija (33%), vrućica (32%), mučnina (31%), glavobolja (28%), febrilna neutropenija (26%), povećane razine transaminaza (26%), bol u abdomenu (23%), povećane razine gama-glutamil transferaze (21%) i hiperbilirubinemija (21%).

Najčešće (≥ 2%) su ozbiljne nuspojave u bolesnika koji su primali lijek BESPONSA bile infekcija (23%), febrilna neutropenija (11%), hemoragija (5%), bol u abdomenu (3%), vrućica (3%), VOD/SOS (2%) i umor (2%).

Tablični popis nuspojava

Tablica 5 prikazuje nuspojave zabilježene u bolesnika s recidivirajućim ili refraktornim ALL-om koji su primali lijek BESPONSA.

Nuspojave su prikazane prema klasifikaciji organskih sustava i kategorijama učestalosti, definiranima prema sljedećoj konvenciji: vrlo često (≥ 1/10), često (≥ 1/100 i < 1/10), manje često (≥ 1/1000 i < 1/100), rijetko (≥ 1/10 000 i < 1/1000), vrlo rijetko (< 1/10 000), nepoznato (ne može se procijeniti iz dostupnih podataka). Unutar svake skupine učestalosti nuspojave su prikazane prema padajućoj ozbiljnosti.

**Tablica 5.**  **Nuspojave zabilježene u bolesnika s recidivirajućim ili refraktornim ALL-om prekursora B-limfocita, koji su primali lijek BESPONSA**

|  |  |  |
| --- | --- | --- |
| **Klasifikacija organskih sustava prema MedDRA-i** | Vrlo često | Često |
| Infekcije i infestacije | Infekcija (48%)a (uključujući sepsu i bakterijemiju [17%], gljivičnu infekciju [9%], infekciju donjih dišnih putova [12%], infekciju gornjih dišnih putova [12%], bakterijsku infekciju [1%], virusnu infekciju [7%], gastrointestinalnu infekciju [4%], infekciju kože [4%]) |  |
| Poremećaji krvi i limfnog sustava | Febrilna neutropenija (26%)  Neutropenija (49%)  Trombocitopenija (51%)  Leukopenija (35%)  Limfopenija (18%)  Anemija (36%) | Pancitopenijab (2%) |
| Poremećaji imunološkog sustava |  | Preosjetljivost (1%) |
| Poremećaji metabolizma i prehrane | Smanjeni apetit (12%) | Sindrom lize tumora (2%)  Hiperuricemija (4%) |
| Poremećaji živčanog sustava | Glavobolja (28%) |  |
| Krvožilni poremećaji | Hemoragijac (33%) (uključujući krvarenje u središnjem živčanom sustavu [1%], krvarenje iz gornjeg dijela gastrointestinalnog sustava [6%], krvarenje iz donjeg dijela gastrointestinalnog sustava [4%], epistaksa [15%] |  |
| Poremećaji probavnog sustava | Bol u abdomenu (23%)  Povraćanje (15%)  Proljev (17%)  Mučnina (31%)  Stomatitis (13%)  Zatvor (17%) | Ascites (4%)  Distenzija abdomena (6%) |
| Poremećaji jetre i žuči | Hiperbilirubinemija (21%)  Povećane razine transaminaza (26%)  Povišeni GGT (21%) | VOD/SOS (3% [prije HSCT-a]d) |
| Opći poremećaji i reakcije na mjestu primjene | Vrućica (32%)  Umor (35%)  Zimica (11%) |  |
| Pretrage | Povećane razine alkalne fosfataze (13%) | Produljeni QT-interval na EKG-u (1%)  Povećane razine amilaze (5%)  Povećane razine lipaze (9%) |
| Ozljede, trovanja i proceduralne komplikacije | Reakcija povezana s infuzijom (10%) |  |

Nuspojave su uključivale događaje bilo kojeg uzroka koji su se pojavili tijekom liječenja, na 1.dan 1.ciklusa ili nakon njega, unutar 42 dana nakon završne doze lijeka BESPONSA, ali prije početka novog antitumorskog liječenja (uključujući HSCT).

Preporučeni nazivi su navedeni upotrebom Medicinskog rječnika za regulatorne poslove (engl. Medical Dictionary for Regulatory Activities, MedDRA), verzija 19.1.

Skraćenice: ALL=akutna limfoblastična leukemija; VOD/SOS=venookluzivna bolest jetre/sindrom sinusoidalne opstrukcije; EKG=elektrokardiogram; GGT=gama-glutamil transferaza; HSCT=transplantacija hematopoetskih matičnih stanica.

a Infekcija uključuje i druge vrste infekcija (11%). Napomena: bolesnici su možda imali > 1 vrste infekcije.

b Pancitopenija uključuje sljedeće zabilježene preporučene nazive: zatajenje koštane srži, febrilna aplazija koštane srži i pancitopenija.

c Hemoragija uključuje i druge vrste hemoragija (17%). Napomena: bolesnici su možda imali > 1 vrste hemoragije.

d VOD/SOS uključuje 1 dodatnog bolesnika s VOD‑om koji se pojavio 56. dana bez interveniranja HSCT-om. VOD/SOS je isto tako zabilježen u 18 bolesnika nakon naknadnog HSCT-a.

Opis odabranih nuspojava

*Hepatotoksičnost, uključujući VOD/SOS*

U ključnom kliničkom ispitivanju (N=164) VOD/SOS je prijavilo 23 (14%) bolesnika uključujući 5 (3%) bolesnika tijekom primjene ispitivane terapije ili u periodu praćenja bez HSCT intervencije. Od 79 bolesnika u kojih je naknadno napravljen HSCT (od kojih je 8 primilo dodatnu „terapiju spasa“ nakon liječenja lijekom BESPONSA prije HSCT‑a), VOD/SOS je prijavljen u 18 (23%) bolesnika. Pet od 18 VOD/SOS slučajeva koji su se pojavili nakon HSCT-a su imali smrtni ishod (vidjeti dio 5.1).

VOD/SOS je bio zabilježen do 56 dana nakon završne doze inotuzumab ozogamicina bez HSCT intervencije. Medijan vremena od HSCT-a do pojave VOD/SOS-a je bio 15 dana (raspon: 3‑57 dana). Od 5 bolesnika koji su doživjeli VOD/SOS tijekom liječenja inotuzumab ozogamicinom, ali bez HSCT intervencije, 2 bolesnika su prije liječenja lijekom BESPONSA prošli i HSCT.

Među bolesnicima u kojih je HSCT napravljen nakon liječenja lijekom BESPONSA, VOD/SOS je bio zabilježen u 5/11 (46%) bolesnika koji su primili HSCT prije i poslije liječenja lijekom BESPONSA i 13/68 (19%) bolesnika koji su primili HSCT samo nakon liječenja lijekom BESPONSA.

Što se tiče ostalih čimbenika rizika, VOD/SOS je prijavljen u 6/11 (55%) bolesnika koji su prošli režim kondicioniranja za HSCT koji uključuje 2 alkilirajuća agensa i 9/53 (17%) bolesnika koji su prošli režim kondicioniranja za HSCT koji uključuje 1 alkilirajući agens, 7/17 (41%) bolesnika u dobi od ≥ 55 godina i 11/62 (18%) bolesnika u dobi < 55 godina te 7/12 (58%) bolesnika s razinom bilirubina u serumu ≥ GGN prije HSCT‑a i u 11/67 (16%) bolesnika s razinom bilirubina u serumu < GGN prije HSCT-a.

U ključnom kliničkom ispitivanju (N=164) hiperbilirubinemija i povećana razina transaminaza su bile zabilježene u 35 (21%), odnosno 43 (26%) bolesnika. Hiperbilirubinemija ≥ 3. stupnja i povećana razina transaminaza bile su zabilježene u 9 (6%), odnosno 11 (7%) bolesnika. Medijan vremena do pojave hiperbilirubinemije i povećane razine transaminaza bio je 73 dana, odnosno 29 dana.

Za kliničko zbrinjavanje hepatotoksičnosti, uključujući VOD/SOS, vidjeti dio 4.4.

*Mijelosupresija/citopenije*

U ključnom kliničkom ispitivanju (N=164) trombocitopenija i neutropenija su zabilježene u 83 (51%), odnosno 81 (49%) bolesnika. Trombocitopenija i neutropenija 3. stupnja su bile zabilježene u 23 (14%), odnosno 33 (20%) bolesnika. Trombocitopenija i neutropenija 4. stupnja su bile zabilježene u 46 (28%), odnosno 45 (27%) bolesnika. Febrilna neutropenija, koja može biti opasna po život, bila je zabilježena u 43 (26%) bolesnika.

Za kliničko zbrinjavanje mijelosupresije/citopenija vidjeti dio 4.4.

*Infekcije*

U ključnom kliničkom ispitivanju (N=164) infekcije, uključujući ozbiljne infekcije, od kojih neke opasne po život ili fatalne, su bile zabilježene u 79 (48%) bolesnika. Učestalosti sspecifičnih infekcija bile su: sepsa i bakterijemija (17%), infekcija donjih dišnih putova (12%), infekcija gornjih dišnih putova (12%), gljivična infekcija (9%), virusna infekcija (7%), gastrointestinalna infekcija (4%), infekcija kože (4%) i bakterijska infekcija (1%). Fatalne infekcije, uključujući upalu pluća, neutropeničnu sepsu, sepsu, septični šok i sepsu povezanu s bakterijama Pseudomonas, su zabilježene u 8 (5%) bolesnika.

Za kliničko zbrinjavanje infekcija vidjeti dio 4.4.

*Krvarenje/hemoragija*

U ključnom kliničkom ispitivanju (N=164) slučajevi krvarenja/hemoragije, većinom blagog intenziteta, su zabilježeni u 54 (33%) bolesnika. Učestalosti specifičnih slučajeva krvarenja/hemoragije bile su: epistaksa (15%), krvarenje iz gornjeg dijela gastrointestinalnog sustava (6%), krvarenje iz donjeg dijela gastrointestinalnog sustava (4%) i krvarenje u središnjem živčanom sustavu (SŽS) [1%]. Slučajevi krvarenja/hemoragije 3./4. stupnja su zabilježeni u 8/164 (5%) bolesnika. Prijavljen je jedan slučaj krvarenja/hemoragije 5. stupnja (intraabdominalna hemoragija).

Za kliničko zbrinjavanje slučajeva krvarenja/hemoragije vidjeti dio 4.4.

*Reakcije povezane s infuzijom*

U ključnom kliničkom ispitivanju (N=164) reakcije povezane s infuzijom su zabilježene u 17 (10%) bolesnika. Svi slučajevi su bili stupnja ≤ 2 prema težini. Reakcije povezane s infuzijom su se uglavnom javljale u 1. ciklusu i ubrzo nakon završetka infuzije inotuzumab ozogamicina te su bile riješene spontano ili uz medicinsko zbrinjavanje.

Za kliničko zbrinjavanje reakcija povezanih s infuzijom vidjeti dio 4.4.

*Sindrom lize tumora (engl. tumour lysis syndrome, TLS)*

U ključnom kliničkom ispitivanju (N=164) TLS, koji može biti opasan po život ili fatalan, je zabilježen u 4/164 (2%) bolesnika. Slučajevi TLS-a 3./4. stupnja su zabilježeni u 3 (2%) bolesnika. TLS se pojavio ubrzo nakon završetka infuzije inotuzumab ozogamicina te je bio riješen medicinskim zbrinjavanjem.

Za kliničko zbrinjavanje TLS-a vidjeti dio 4.4.

*Produljenje QT*‑*intervala*

U ključnom kliničkom ispitivanju (N=164) najveća produljenja QT-intervala korigiranog prema srčanoj frekvenciji primjenom formule Fridericia (engl. *QT interval corrected for heart rate using the Fridericia formula*, QTcF) od ≥ 30 ms i ≥ 60 ms od početne vrijednosti, izmjerena su u 30/162 (19%), odnosno u 4/162 (3%) bolesnika. Produljenje QTcF intervala na > 450 ms opaženo je u 26/162 (16%) bolesnika. Nijedan bolesnik nije imao povećanje QTcF-intervala na > 500 ms. Produljenje QT-intervala 2. stupnja je zabilježeno u 2/164 (1%) bolesnika. Nisu zabilježena produljenja QT-intervala ≥ 3. stupnja ili slučajevi *Torsades de Pointes*.

Za periodično praćenje EKG-a i razina elektrolita vidjeti dio 4.4.

*Povišene razine amilaze i lipaze*

U ključnom kliničkom ispitivanju (N=164) povišene razine amilaze i lipaze zabilježene su u 8 (5%), odnosno 15 (9%) bolesnika. Povećanja amilaze i lipaze ≥ 3. stupnja zabilježena su u 3 (2%), odnosno 7 (4%) bolesnika.

Za periodično praćenje povišenih razina amilaze i lipaze vidjeti dio 4.4.

Imunogenost

U kliničkim ispitivanjima inotuzumab ozogamicina u odraslih bolesnika s recidivirajućim ili refraktornim ALL-om, 7/236 (3%) bolesnika su imali pozitivne nalaze testa na protutijela protiv inotuzumab ozogamicina (engl. *anti-drug antibody*, ADA). Nijedan od bolesnika nije imao pozitivne nalaze testa na neutralizirajuće ADA. U bolesnika koji su imali pozitivne nalaze testa na ADA-u nije primijećen nikakav učinak na klirens lijeka BESPONSA na temelju populacijske farmakokinetičke analize. Broj bolesnika s pozitivnim nalazima testa na ADA-e bio je premalen kako bi se ocijenio utjecaj ADA-a na djelotvornost i sigurnost.

U kliničkom ispitivanju ITCC-059, u kojem se ispitivala primjena inotuzumab ozogamicina u pedijatrijskih bolesnika s recidivirajućim ili refraktornim ALL-om (N=51), incidencija ADA-a protiv inotuzumab ozogamicina iznosila je 0%.

Pedijatrijska populacija

Primjena lijeka BESPONSA ocijenjena je u 53 pedijatrijska bolesnika u dobi ≥ 1 i < 18 godina s recidivirajućim ili refraktornim CD22-pozitivnim ALL-om prekursora B limfocita u ispitivanju ITCC‑059 (vidjeti dio 5.1).

Najčešće nuspojave (> 30%) zabilježene u pedijatrijskom ispitivanju ITCC‑059 bile sutrombocitopenija (60%), pireksija (52%), anemija (48%), povraćanje (48%), neutropenija (44%), infekcija (44%), hemoragija (40%), febrilna neutropenija (32%), mučnina (32%) i, bol u abdomenu (32%) u kohorti ispitivanja faze 1 te pireksija (46%), trombocitopenija (43%), anemija (43%), povraćanje (43%), neutropenija (36%), leukopenija (36%), mučnina (32%), infekcija (32%), povišene razine transaminaza (32%) i hemoragija (32%) u kohorti ispitivanja faze 2.

U kohorti ispitivanja faze 1 je 2/25 (8,0%) bolesnika imalo VOD (nijedan od njih nije bio podvrgnut transplantaciji), dok je 6/28 (21,4%) bolesnika u kohorti ispitivanja faze 2 imalo VOD sa stopom VOD-a nakon transplantacije hematopoetskih matičnih stanica (engl. *haematopoietic stem cell transplant*, HSCT) od 5/18 (27,8% [95 %‑tni CI: 9,69 – 53,48]). U 8/25 bolesnika (32%) u kohorti ispitivanja faze 1 i 18/28 (64%) bolesnika u kohorti ispitivanja faze 2 uslijedilo je naknadno HSCT. Nakon HSTC-a stopa smrtnosti bez recidiva iznosila je 2/8 (25%) i 5/18 (28%) u kohorti ispitivanja faze 1 odnosno kohorti ispitivanja faze 2.

Prijavljivanje sumnji na nuspojavu

Nakon dobivanja odobrenja lijeka važno je prijavljivanje sumnji na njegove nuspojave. Time se omogućuje kontinuirano praćenje omjera koristi i rizika lijeka. Od zdravstvenih radnika se traži da prijave svaku sumnju na nuspojavu lijeka putem nacionalnog sustava prijave nuspojava: navedenog u [Dodatku V](http://www.ema.europa.eu/docs/en_GB/document_library/Template_or_form/2013/03/WC500139752.doc).

**4.9** **Predoziranje**

U kliničkim ispitivanjima u bolesnika s recidivirajućim ili refraktornim ALL-om, maksimalna pojedinačna i maksimalne višestruke doze inotuzumab ozogamicina bile su 0,8 mg/m2, odnosno 1,8 mg/m2 po ciklusu, primijenjena podijeljeno u 3  doze 1. dana (0,8 mg/m2), 8. dana (0,5 mg/m2) i 15. dana (0,5 mg/m2) (vidjeti dio 4.2). Predoziranja mogu rezultirati nuspojavama koje se podudaraju s reakcijama primijećenim pri preporučenoj terapijskoj dozi (vidjeti dio 4.8).

U slučaju predoziranja infuziju treba privremeno prekinuti, a bolesnike pratiti kako bi se ustanovilo jesu li prisutne jetrene ili hematološke toksičnosti (vidjeti dio 4.2). Kad se povuku sve toksičnosti, treba razmotriti ponovnu primjenu lijeka BESPONSA, uz točnu terapijsku dozu.

**5.** **FARMAKOLOŠKA SVOJSTVA**

**5.1**  **Farmakodinamička svojstva**

Farmakoterapijska skupina:Antineoplastici, i imunomodulatori, monoklonska protutijela i konjugat lijeka i protutijela, CD22 (klaster diferencijacije 22) inhibitori , ATK oznaka: L01FB01.

Mehanizam djelovanja

Inotuzumab ozogamicin je konjugat protutijela i lijeka (engl. *antibody drug conjugate*, ADC) koji se sastoji od monoklonskog protutijela usmjerenog protiv CD22, koje je kovalentno vezano na N-acetil-gama-kalikeamicindimetilhidrazid. Inotuzumab je humanizirani imunoglobulin razreda G podtipa 4 (IgG4), protutijelo koje specifično prepoznaje ljudski CD22. Mala molekula N-acetil-gama-kalikeamicin je citotoksični lijek.

N-acetil-gama-kalikeamicin je kovalentno vezan na protutijelo preko poveznice koja hidrolizira u kiselom. Neklinički podaci ukazuju da lijek BESPONSA ima antitumorsku aktivnost zahvaljujući vezivanju ADC-a na tumorske stanice s ekspresijom CD22, nakon čega slijedi unos ADC-CD22 kompleksa i unutarstanično otpuštanje N-acetil-gama-kalikeamicindimetilhidrazida putem hidrolitičkog cijepanja poveznice. Aktiviranje N-acetil-gama-kalikeamicindimetilhidrazida uzrokuje lomove dvolančane DNA te potom uzrokuje zastoj staničnog ciklusa i apoptotsku smrt stanice.

Klinička djelotvornost i sigurnost

*Bolesnici s recidivirajućim ili refraktornim ALL-om koji su već primili 1 ili 2 režima liječenja za ALL* ‑ *Ispitivanje 1*

Sigurnost i djelotvornost lijeka BESPONSA u bolesnika s recidivirajućim ili refraktornim CD22-pozitivnim ALL-om su ocijenjeni u otvorenom, međunarodnom, multicentričnom ispitivanju faze 3 (Ispitivanje 1) u kojem su bolesnici randomizirani kako bi primili lijek BESPONSA (N=164 [164 je primilo liječenje]) ili kemoterapiju po izboru ispitivača (N=162 [143 je primilo liječenje]), točnije fludarabin + citarabin + čimbenik stimulacije granulocitne kolonije (FLAG) (N=102 [93 je primilo liječenje], mitoksantron/citarabin (MXN/Ara-C) (N=38 [33 je primilo liječenje] ili visoku dozu citarabina (engl. *high dose cytarabine,* HIDAC) (N=22 [17 je primilo liječenje]).

Bolesnici podobni za uključivanje u ispitivanje su imali ≥ 18 godina i CD22-pozitivnu akutnu limfoblastičnu leukemiju prekursora B limfocita s Philadephia negativnim (Ph-) ili pozitivnim (Ph+) kromosomom.

Ekspresija CD22 procjenjivala se protočnom citometrijom na temelju aspirata koštane srži. U bolesnika s neodgovarajućim uzorkom aspirata koštane srži ispitivao se uzorak iz periferne krvi. Alternativno se ekspresija CD22 procjenjivala imunohistokemijski u bolesnika s nedostatnim uzorkom aspirata koštane srži i nedostatnim cirkulirajućim blastima.

U kliničkom ispitivanju je osjetljivost nekih lokalnih testova bila niža od laboratorijskih testova provedenih u središnjici. Stoga treba koristiti samo validirane testove dokazano visoke osjetljivosti.

Svi bolesnici su trebali imati ≥ 5% blasta u koštanoj srži i već primiti 1 do 2 režima indukcijske kemoterapije za ALL. Bolesnici s Ph+ ALL prekursora B limfocita su trebali imati neuspjelo liječenje s barem 1 TKI-om druge ili treće generacije i standardnom kemoterapijom. Tablica 1 (vidjeti dio 4.2) prikazuje režim doziranja koji se primjenjuje za liječenje bolesnika.

Ko-primarni ishodi koje je slijepo procijenio nezavisni odbor za odlučivanje o mjerama ishoda (engl. *Endpoint Adjudication Committee*, EAC) su bili CR/CRi i ukupno preživljenje (engl. *overall survival,* OS). Sekundarni ishodi uključivali su negativni status minimalne ostatne bolesti (engl. *minimal residual disease,* MRD), trajanje remisije (engl. *duration of remission,* DoR), stopu HSCT-a i preživljenje bez progresije bolesti (engl. *progression-free survival,* PFS). Primarna analiza CR/CRi-a i negativnog statusa MRD-a provedena je među prvih 218 randomiziranih bolesnika, a analiza OS-a, PFS-a, DoR-a i stope HSCT-a među svih 326 randomiziranih bolesnika.

Od svih 326 randomiziranih ispitanika (ITT populacija), 215 (66%) bolesnika je primilo 1 prethodni režim liječenja i 108 (33%) bolesnika je primilo 2 prethodna režima liječenja za ALL. Medijan dobi je bio 47 godina (raspon: 18-79 godina), 206 (63%) bolesnika je bilo s vremenom < 12 mjeseci do prve remisije i 55 (17%) bolesnika je prošlo HSCT prije primitka lijeka BESPONSA ili kemoterapije po izboru ispitivača. Dvije terapijske skupine općenito su bile ujednačene obzirom na početne demografske podatke i karakteristike bolesti. Ukupno je 276 (85%) bolesnika imalo akutnu limfoblastičnu leukemiju s Philadephia negativnim (Ph-) kromosomom. Od 49 (15%) bolesnika s Ph+ ALL, 4 bolesnika nisu prethodno primili inhibitor tirozin kinaze (TKI), 28 bolesnika je primilo jedan TKI i njih 17 je primilo 2 prethodna TKI. Najčešće primijenjen TKI je bio dasatinib (42 bolesnika), nakon čega slijedi imatinib (24 bolesnika).

Svih 218 randomiziranih bolesnika imalo je slične karakteristike u početku.

Od 326 bolesnika (ITT populacija), 253 bolesnika imalo je uzorke valjane za CD22 testiranje u lokalnom i središnjem laboratoriju. U testiranju u lokalnom i središnjem laboratoriju 231/253 (91,3%) bolesnika i 130/253 (51,4% bolesnika) imalo je ≥ 70% CD22-pozitivnih leukemijskih blasta na početku.

Tablica 6 prikazuje rezultate djelotvornosti iz ovog ispitivanja.

|  |  |  |
| --- | --- | --- |
| **Tablica 6.**  **Ispitivanje 1: Rezultati djelotvornosti u bolesnika od ≥ 18 godina s recidivirajućim ili refraktornim ALL-om prekursora B-limfocita, koji su prethodno primili 1 ili 2 režima liječenja za ALL** | | |
|  | **BESPONSA**  **(N=109)** | **HIDAC, FLAG ili MXN/Ara-C (N=109)** |
| CRa/ CRib; n (%) [95%-tni interval pouzdanosti (engl. *confidence interval*, CI)] | 88 (80,7%)  [72,1%‑87,7%] | 32 (29,4%)  [21,0%‑38,8%] |
| p-vrijednost dvostranog testa < 0,0001 | |
| CRa; n (%) [95% CI] | 39 (35,8%)  [26,8%‑45,5%] | 19 (17,4%)  [10,8%‑25,9%] |
| p-vrijednost dvostranog testa = 0,0022 | |
| CRib; n (%) [95% CI] | 49 (45,0%)  [35,4%‑54,8%] | 13 (11,9%)  [6,5%‑19,5%] |
| p-vrijednost dvostranog testa < 0,0001 | |
| Negativni status MRD-ac u bolesnika koji postižu CR/CRi; stopad (%) [95% CI] | 69/88 (78,4%)  [68,4%‑86,5%] | 9/32 (28,1%)  [13,7%‑46,7%] |
| p-vrijednost dvostranog testa < 0,0001 | |
|  | **BESPONSA**  **(N=164)** | **HIDAC, FLAG ili MXN/Ara-C (N=162)** |
| Medijan OS-a; mjeseci [95% CI] | 7,7  [6,0 do 9,2] | 6,2  [4,7 do 8,3] |
| Omjer hazarda [95% CI] = 0,751 [0,588‑0,959]  p-vrijednost dvostranog testa = 0,0210 | |
| Medijan PFS-ae,f; mjeseci [95% CI] | 5,0  [3,9 do 5,8] | 1,7  [1,4 do 2,1] |
| Omjer hazarda [95% CI] = 0,450 [0,348‑0,581]  p-vrijednost dvostranog testa < 0,0001 | |
| Medijan DoR-ag; mjeseci [95% CI] | 3,7  [2,8 do 4,6] | 0,0 [-,-] |
| Omjer hazarda [95% CI] = 0,471 [0,366‑0,606]  p-vrijednost dvostranog testa < 0,0001 | |
| Skraćenice: ALL=akutna limfoblastična leukemija; ABN=apsolutni broj neutrofila; Ara-C=citarabin; CI=interval pouzdanosti; CR=potpuna remisija; CRi=potpuna remisija s nepotpunim oporavkom krvne slike; DoR=trajanje remisije; EAC=Odbor za odlučivanje o mjerama ishoda; FLAG=fludarabin + citarabin + čimbenik stimulacije granulocitne kolonije; HIDAC=visoka doza citarabina; HSCT=transplantacija hematopoetskih matičnih stanica; ITT=namjera liječenja; MRD=minimalna ostatna bolest; MXN=mitoksantron; N/n=broj bolesnika; OS=ukupno preživljenje; PFS=preživljenje bez progresije bolesti. | | |
| a Prema EAC-u se CR definira kao < 5% blasta u koštanoj srži i odsutnost leukemičnih blasta u perifernoj krvi, potpuno obnavljanje broja krvnih stanica u perifernoj krvi (trombociti ≥ 100 × 109/l i ABN ≥ 1 × 109/l) te povlačenje bilo koje od ekstramedularnih bolesti .  b Prema EAC-u se CRi definira kao < 5% blasta u koštanoj srži i odsutnost leukemičnih blasta u perifernoj krvi, djelomično obnavljanje broja krvnih stanica u perifernoj krvi (trombociti < 100 × 109/l i/ili ABN < 1 × 109/l) te povlačenje bilo koje od ekstramedularnih bolesti.  c Negativni status MRD-a je definiran pomoću protočne citometrije budući da leukemične stanice obuhvaćaju < 1 × 10-4 (< 0,01%) nukleiranih stanica koštane srži.  d Stopa je definirana kao broj bolesnika koji su postigli negativni status MRD-a podijeljen s ukupnim brojem bolesnika koji su postigli CR/CRi prema EAC-u.  e PFS je definiran kao vrijeme od dana randomizacije do najranijeg dana sljedećih događaja: smrt, progresivna bolest (uključujući objektivno napredovanje, recidiv od CR/CRi-a, trajni prekid liječenja zbog sveopćeg pogoršanja zdravstvenog stanja) i početak nove indukcijske terapije ili HSCT-a nakon terapije bez postizanja CR/CRi-a.  f U standardnoj definiciji PFS, definiranoj kao vrijeme od datuma randomizacije do najranijeg datuma sljedećih događaja: smrt, progresija bolesti (uključujući objektivnu progresiju i recidiv s CR/CRi), omjer rizika je bio 0,568 (p-vrijednost dvostranog testa=0,0002) i medijan PFS od 5,6 mjeseci uz lijek BESPONSA i 3,7 mjeseci u skupini na kemoterapiji po izboru ispitivača.  g Trajanje remisije je definirano kao vrijeme od prvog odgovora CRa-a ili CRib-a prema procjeni ispitivača do dana događaja PFS-a ili dana cenzuriranja ako nijedan događaj PFS-a nije dokumentiran. Analiza je bila temeljena na populaciji planiranoj za liječenje na način da se bolesnicima bez remisije dodijelilo trajanje nula i smatralo ih se događajem. | | |

Među prvih 218 randomiziranih bolesnika, 64/88 (73%) i 21/88 (24%) bolesnika koji su reagirali na liječenje prema EAC-u je postiglo CR/CRi u 1., odnosno 2. ciklusu, u skupini koja je primila lijek BESPONSA. Nijedan dodatni bolesnik nije postigao CR/CRi nakon 3. ciklusa u skupini koja je primila lijek BESPONSA.

CR/CRi i negativni nalazi MRD-a u prvih 218 randomiziranih bolesnika su bili u skladu s onima zabilježenim u svih 326 randomiziranih bolesnika.

Među svih 326 randomiziranih bolesnika je vjerojatnost preživljenja nakon 24 mjeseca bila 22,8% u skupini s lijekom BESPONSA te 10% u skupini s kemoterapijom po izboru ispitivača.

Ukupno je 79/164 (48,2%) bolesnika u skupini s lijekom BESPONSA i 36/162 (22,2%) bolesnika u skupini na kemoterapiji po izboru ispitivača prošlo naknadnu HSCT. To je uključivalo 70 bolesnika na lijeku BESPONSA i 18 bolesnika na kemoterapiji po izboru ispitivača koji su odmah upućeni na HSCT. U tih bolesnika koji su odmah upućeni na HSCT medijan raspona vremena od završne doze inotuzumab ozogamicina do HSCT je bio 4,8 tjedana (raspon: 1-19 tjedana). U bolesnika koji su podvrgnuti HSCT-u zabilježeno je poboljšanje ukupnog preživljenja u skupini s lijekom BESPONSA u odnosu na one koji su primali kemoterapiju po izboru ispitivača. Premda je bila veća učestalost rane smrti nakon HSCT-a (na 100. dan) u skupini koja je primala lijek BESPONSA, bilo je dokaza o koristi od lijeka BESPONSA za kasno preživljenje. U bolesnika podvrgnutih naknadnoj HSCT medijan ukupnog preživljenja je bio 11,9 mjeseci (95% CI: 9,2; 20,6) u skupini koja je primala lijek BESPONSA u odnosu na 19,8 mjeseci (95% CI: 14,6; 26,7) u onih koji su primali kemoterapiju po izboru ispitivača. U 24. mjesecu vjerojatnost preživljenja iznosila je 38,0% (95% CI: 27,4; 48,5) u skupini koja je primala lijek BESPONSA u odnosu na 35,5% (95% CI: 20,1; 51,3) u skupini koja je primala kemoterapiju po izboru ispitivača. Nadalje, u 24. mjesecu, vjerojatnost preživljenja u bolesnika podvrgnutih naknadnom HSCT‑u bila je 38,0% (95% CI: 27,4; 48,5) naspram 8,0% (95% CI: 3,3; 15,3) u bolesnika kojima naknadno nije proveden HSCT u skupini koja je primala lijek BESPONSA.

BESPONSA je poboljšala ukupno preživljenje u odnosu na kemoterapiju po izboru ispitivača za sve čimbenike stratifikacije, uključujući trajanje prve remisije ≥ 12 mjeseci, status 1 spašavanja života i dob u vrijeme randomizacije < 55 godina. Trend poboljšanja ukupnog preživljenja također je zabilježen uz lijek BESPONSA u bolesnika s drugim prognostičkim čimbenicima (Ph-, bez prethodnog HSCT-a, ≥ 90% leukemijskih blasta CD22‑pozitivno na početku, bez početnih perifernih blasta i početni hemoglobin ≥ 10 g/dl, na temelju eksploratornih analiza). Bolesnici s restrukturiranjem gena kod mješovite leukemije (engl. *mixed*‑*lineage leukaemia*, MLL), uključujući t(4;11), koji uglavnom imaju manju ekspresiju CD22 prije liječenja, imali su lošije rezultate OS-a nakon liječenja s lijekom BESPONSA ili kemoterapijom po izboru ispitivača.

Kada je riječ o rezultatima koje su prijavili bolesnici, bodovanje funkcioniranja i simptoma je većinom išlo u korist lijeka BESPONSA u usporedbi s ispitivačevim odabirom kemoterapije. Rezultati koje su prijavili bolesnici, izmjereni primjenom Osnovnog upitnika o kvaliteti života Europske organizacije za istraživanje i liječenje raka (engl. The European Organisation for Research and Treatment of Cancer Quality of Life Questionnaire, EORTC QLQ-C30), bili su značajno bolji za lijek BESPONSA prema procijenjenim prosječnim rezultatima nakon početnih vrijednosti (BESPONSA, odnosno ispitivačev odabir kemoterapije) u pogledu ispunjavanja svoje uloge (64,7 naspram 53,4; mali stupanj poboljšanja), fizičkog funkcioniranja (75,0 naspram 68,1; mali stupanj poboljšanja), socijalnog funkcioniranja (68,1 naspram 59,8; srednji stupanj poboljšanja) i gubitka apetita (17,6 naspram 26,3; mali stupanj poboljšanja) u usporedbi s ispitivačevim odabirom kemoterapije. Trend u prilog lijeku BESPONSA, s malim stupnjem poboljšanja, zabilježen je za procijenjene prosječne rezultate nakon početnih vrijednosti (BESPONSA, odnosno ispitivačev odabir kemoterapije) u globalnom zdravstvenom stanju/kvaliteti života (*engl. Quality of Life, QoL*) (62,1 naspram 57,8), kognitivnom funkcioniranju (85,3 naspram 82,5), zadusi (14,7 naspram 19,4), proljevu (5,9 naspram 8,9), umoru (35,0 naspram 39,4). Trend u prilog lijeku BESPONSA zabilježen je u procijenjenim prosječnim rezultatima nakon početne vrijednosti izmjerene upitnikom EuroQoL 5 Dimension (EQ-5D) (BESPONSA, odnosno ispitivačev odabir kemoterapije) za EQ-5D indeks (0,80 naspram 0,76; najmanja značajna razlika za rak = 0,06).

*Bolesnici s recidivirajućim ili refraktornim ALL-om koji su prethodno primili 2 ili više režima liječenja za ALL - Ispitivanje 2*

Sigurnost i djelotvornost lijeka BESPONSA su ocijenjeni u otvorenom, multicentričnom ispitivanju Faze 1/2 s jednom skupinom (Ispitivanje 2). Bolesnici podobni za uključivanje u ispitivanje su imali ≥ 18 godina i recidivirajući ili refraktorni ALL prekursora B-limfocita.

Od 93 bolesnika u probiru, 72 bolesnika je dodijeljeno na ispitivani lijek i liječeno lijekom BESPONSA. Medijan dobi je bio 45 godina (raspon: 20-79 godina); 76,4% su imali status spašavanja ≥2; 31,9% je prethodno prošlo HSCT i 22,2% njih je imalo Ph+ kromosom. Najčešći razlozi prekida liječenja bili su: progresija bolesti/recidiv (30 [41,7%], ustrajna bolest (4 [5,6%], HSCT (18 [25,0%] i štetni događaji (13 [18,1%]).

U dijelu ispitivanja faze I, 37 bolesnika je primilo lijek BESPONSA u ukupnoj dozi od 1,2 mg/m2 (N=3), 1,6 mg/m2 (N=12) ili 1,8 mg/m2 (N=22). Određeno je da je preporučena doza lijeka BESPONSA 1,8 mg/m2/ciklusu primijenjena u dozi od 0,8 mg/m2 1. dana, te 0,5 mg/m2 8. dana i 15. dana 28-dnevnog ciklusa, uz smanjenje doze po dostizanju CR/CRi.

U dijelu ispitivanja faze II bolesnici su trebali primiti najmanje 2 prethodna režima liječenja za ALL, a bolesnici s Ph+ B-staničnim ALL-om trebali su imati neuspješno liječenje najmanje jednim TKI-om. Od 9 bolesnika s Ph+ B-staničnim ALL-om, 1 bolesnik je primio 1 prethodan TKI i 1 nije prethodno primio TKI.

Tablica 7 prikazuje rezultate djelotvornosti iz ovog ispitivanja.

| **Table 7. Ispitivanje 2: Rezultati djelotvornosti u bolesnika od ≥ 18 godina s recidivirajućim ili refraktornim ALL-om prekursora B-limfocita, koji su prethodno primili 2 ili više režima liječenja za ALL** | |
| --- | --- |
|  | **BESPONSA**  **(N=35)** |
| CRa/CRib; n (%) [95% CI] | 24 (68,6%)  [50,7% – 83,2%] |
| CRa; n (%) [95% CI] | 10 (28,6%)  [14,6% – 46,3%] |
| CRib; n (%) [95% CI] | 14 (40,0%)  [23,9% – 57,9%] |
| Medijan DoRf; mjeseci [95% CI] | 2,2 |
| Negativni status MRD-ac u bolesnika koji postižu CR/CRi; stopad (%) [95% CI] | 18/24 (75%)  [53,3% – 90,2%] |
| Medijan PFSe; mjeseci [95% CI] | 3,7  [2,6 do 4,7] |
| Medijan OS-a; mjeseci [95% CI] | 6,4  [4,5 do 7,9] |
| Skraćenice: ALL=akutna limfoblastična leukemija; ABN=apsolutni broj neutrofila; CI=interval pouzdanosti; CR=potpuna remisija; CRi=potpuna remisija s nepotpunim oporavkom krvne slike; DoR=trajanje remisije; HSCT=transplantacija hematopoetskih matičnih stanica; MRD=minimalna ostatna bolest; N/n=broj bolesnika; OS=ukupno preživljenje; PFS=preživljenje bez progresije bolesti. | |
| a,b,c,d,e,f za definicije vidjeti Tablicu 6 (uz iznimku da u Ispitivanju 2 CR/CRi nije bio prema EAC) | |

U ispitivanju faze 2 8/35 (22,9%) bolesnika naknadno je prošlo HSCT.

Pedijatrijska populacija

Ispitivanje ITCC‑059 je provedeno sukladno dogovorenom Planu istraživanja u pedijatrijskoj populaciji (vidjeti dio 4.2 za informacije o pedijatrijskoj primjeni).

Ispitivanje ITCC‑059 bilo je multicentrično, otvoreno ispitivanje faze 1/2 s jednom skupinom ispitanika provedeno u 53 pedijatrijska bolesnika u dobi ≥ 1 i < 18 godina s recidivirajućim ili refraktornim CD22‑pozitivnim ALL-om prekursora B limfocita kako bi se odredila preporučena doza u fazi 2 (faza 1) te dodatno ocijenila djelotvornost, sigurnost i podnošljivost primjene odabrane doze lijeka BESPONSA u monoterapiji (faza 2). Ispitivanje je ujedno ocijenilo farmakokinetiku i farmakodinamiku lijeka BESPONSA u monoterapiji (vidjeti dio 5.2).

U kohorti ispitivanja faze 1 (N=25) ispitane su dvije razine doze (početna doza od 1,4 mg/m2 po ciklusu i početna doza od 1,8 mg/m2 po ciklusu). U kohorti ispitivanja faze 2 (N=28) bolesnici su bili liječeni početnom dozom od 1,8 mg/m2 po ciklusu (0,8 mg/m2 1. dana, 0,5 mg/m2 8. i 15. dana) nakon čega je slijedilo smanjenje doze na 1,5 mg/m2 po ciklusu za bolesnike u remisiji. U obje kohorte su bolesnici primili medijan od 2 ciklusa terapije (raspon: 1 do 4 ciklusa). U kohorti ispitivanja faze 1 je medijan godina iznosio 11 godina (raspon: 1 – 16 godina), a 52% bolesnika je imalo drugi ili daljnji recidiv ALL-a prekursora B limfocita. U kohorti ispitivanja faze 2 je medijan godina iznosio 7,5 godina (raspon: 1 – 17 godina), a 57% bolesnika imalo je drugi ili daljnji recidiv ALL-a prekursora B limfocita.

Djelotvornost je ocijenjena na temelju stope objektivnog odgovora (engl. *Objective Response Rate*, ORR) te je definirana kao stopa bolesnika s potpunom remisijom+potpunom remisijom s nepotpunim oporavkom trombocita+potpuna remisija s nepotpunim oporavkom krvne slike (CR+CRp+CRi). U kohorti ispitivanja faze 1 je 20/25 (80%) bolesnika imalo potpunu remisiju (engl. *Complete Remission*, CR), ORR je iznosio 80% (95 %‑tni CI: 59,3 – 93,2), dok je medijan trajanja odgovora (engl. *Duration of Response*, DoR) iznosio 8,0 mjeseci (95 %‑tni CI: 3,9 – 13,9). U kohorti ispitivanja faze 2 je 18/28 (64%) bolesnika imalo CR, ORR je iznosio 79% (95 %‑tni CI: 59,0 – 91,7), dok je DoR iznosio 7,6 mjeseci (95 %‑tni CI: 3,3 – nije procjenjivo). U 8/25 bolesnika (32%) u kohorti ispitivanja faze 1 i 18/28 (64%) bolesnika u kohorti ispitivanja faze 2 uslijedio je naknadno HSCT.

**5.2** **Farmakokinetička svojstva**

U bolesnika s recidivirajućimili refraktornim ALL-om liječenim s inotuzumab ozogamicinom u preporučenoj početnoj dozi od 1,8 mg/m2/ciklus (vidjeti dio 4.2), izloženost u stanju dinamičke ravnoteže bila je postignuta do 4. ciklusa. Srednja vrijednost (SD) maksimalne koncentracije u serumu (Cmax) inotuzumab ozogamicina je iznosila 308 ng/ml (362). Srednja vrijednost (SD) simulirane ukupne površine pod krivuljom (AUC) koncentracija-vrijeme po ciklusu u stanju dinamičke ravnoteže iznosila je 100 µg•h/ml (32,9).

Distribucija

*In vitro* vezanje N-acetil-gama-kalikeamicindimetilhidrazida na proteine ljudske plazme je približno 97%. *In vitro* je N-acetil-gama-kalikeamicindimetilhidrazid supstrat P‑glikoproteina (P-gp). U ljudi je ukupan volumen distribucije inotuzumab ozogamicina iznosio približno 12 l.

Biotransformacija

*In vitro* je N-acetil-gama-kalikeamicindimetilhidrazid prvenstveno metaboliziran putem neenzimske redukcije. U ljudi su razine N-acetil-gama-kalikeamicindimetilhidrazida u serumu obično ispod granice kvantifikacije (50 pg/ml), ali u nekih su se bolesnika povremeno pojavile mjerljive razine nekonjugiranog kalikeamicina do 276 pg/ml.

Eliminacija

Farmakokinetika inotuzumab ozogamicina je bila dobro predočena modelom s 2 odjeljka s linearnim i komponentama klirensa koje su ovisne o vremenu. U 234 bolesnika s recidivirajućim ili refraktornim ALL-om klirens inotuzumab ozogamicina u stanju dinamičke ravnoteže iznosio je 0,0333 l/h, a terminalni poluvijek eliminacije (t½) na kraju 4. ciklusa  bio je oko 12,3 dana. Nakon primjene višestrukih doza zabilježena je 5,3 puta veća akumulacija inotuzumab ozogamicina između 1. i 4. ciklusa.

Na temelju populacijske farmakokinetičke analize u 765 bolesnika, zaključeno je da tjelesna površina značajno utječe na dispoziciju inotuzumab ozogamicina. Doza inotuzumab ozogamicina se primjenjuje ovisno o tjelesnoj površini (vidjeti dio 4.2).

Farmakokinetika u određenim skupinama ispitanika ili bolesnika

Dob, rasa i spol

Na osnovi populacijske farmakokinetičke analize, dob, rasa i spol nisu značajno utjecali na dispoziciju inotuzumab ozogamicina.

Oštećenje funkcije jetre

Nisu provedena posebna farmakokinetička ispitivanja inotuzumab ozogamicina u bolesnika s oštećenjem funkcije jetre.

Na osnovi populacijske farmakokinetičke analize u 765 bolesnika, klirens inotuzumab ozogamicina u bolesnika s oštećenjem funkcije jetre, definiranim od strane Radne skupine za disfunkciju organa Nacionalnog instituta za rak (*engl. National Cancer Institute Organ Dysfunction Working Group, NCI ODWG*) kao kategorija B1 (ukupni bilirubin ≤ GGN i AST > GGN; N=133) ili B2 (ukupni bilirubin > 1,0‑1,5 × GGN i AST s bilo kojom razinom; N=17), bio je sličan onom u bolesnika s normalnom funkcijom jetre (ukupni bilirubin/AST ≤ GGN; N=611) (vidjeti dio 4.2). U 3 bolesnika s oštećenjem funkcije jetre, definiranim NCI ODWG-ovom kategorijom C (ukupni bilirubin > 1,5‑3 × GGN i AST s bilo kojom razinom), i u jednog (1) bolesnika s oštećenjem funkcije jetre, definiranim NCI ODWG-ovom kategorijom D (ukupni bilirubin > 3 × GGNi AST s bilo kojom razinom), klirens inotuzumab ozogamicina se nije smanjio.

Oštećenje funkcije bubrega

Nisu provedena posebna farmakokinetička ispitivanja inotuzumab ozogamicina u bolesnika s oštećenjem funkcije bubrega.

Na osnovi populacijske farmakokinetičke analize u 765 bolesnika, klirens inotuzumab ozogamicina u bolesnika s blagim oštećenjem funkcije bubrega (CLcr 60‑89 ml/min; N=237), umjerenim oštećenjem funkcije bubrega (CLcr 30‑59 ml/min; N=122) ili teškim oštećenjem funkcije bubrega (CLcr 15‑29 ml/min; N=4) bio je sličan onome u bolesnika s normalnom funkcijom bubrega (CLcr ≥ 90 ml/min; N=402) (vidjeti dio 4.2). Inotuzumab ozogamicin nije ispitivan u bolesnika sa završnom fazom bubrežne bolesti (vidjeti dio 4.2).

Pedijatrijska populacija

Pri primjeni preporučene doze za odrasle osobe medijan izloženosti u pedijatrijskih bolesnika s ALL‑om (u dobi ≥ 1 i < 18 godina) bio je 25% veći nego onaj zabilježen u odraslih osoba. Nije poznat klinički značaj povećane izloženosti.

Srčana elektrofiziologija

Populacijska farmakokinetička/farmakodinamička procjena ukazala je na korelaciju između povećanja koncentracije inotuzumab ozogamicina u serumu i produljenja QTc‑intervala u bolesnika s ALL‑om i non-Hodgkinovim limfomom (NHL). Medijan (gornja granica 95% CI) promjene QTcF‑a pri supraterapijskoj koncentraciji Cmax iznosio je 3,87 ms (7,54 ms).

U randomiziranom kliničkom ispitivanju u bolesnika s recidivirajućim ili refraktornim ALL-om(Ispitivanje 1), najveća produljenja QTcF intervala od ≥ 30 ms i ≥ 60 ms od početne vrijednosti izmjerena su u 30/162 (19%) bolesnika odnosno 4/162 (3%) bolesnika u skupini koja je primala inotuzumab ozogamicin, naspram 18/124 (15%) odnosno 3/124 (2%) bolesnika u skupini s kemoterapijom po izboru ispitivača. Produljenja QTcF intervala na > 450 ms i > 500 ms zabilježena su u 26/162 (16%) bolesnika odnosno ni u jednog bolesnika iz skupine koja je primala inotuzumab ozogamicin, naspram 12/124 (10%) odnosno 1/124 (1%) bolesnika u skupini s kemoterapijom po izboru ispitivača (vidjeti dio 4.8).

**5.3** **Neklinički podaci o sigurnosti primjene**

Toksičnost ponovljene doze

U životinja, primarni ciljni organi uključuju jetru, koštanu srž i limfoidne organe s povezanim hematološkim promjenama, bubrege i živčani sustav. Druge primijećene promjene su uključivale učinke na reproduktivne organe mužjaka i ženki (vidjeti u nastavku) i preneoplastične i neoplastične lezije jetre (vidjeti u nastavku). Većina učinaka je bila reverzibilna do djelomično reverzibilna, osim učinaka na jetru i živčani sustav. Važnost ireverzibilnih životinjskih nalaza za ljude nije sigurna.

Genotoksičnost

Inotuzumab ozogamicin je bio klastogen *in vivo* u koštanoj srži mužjaka miševa. Ovo je u skladu s poznatom indukcijom DNA lomova od strane kalikeamicina. N‑acetil‑gama‑kalikeamicindimetilhidrazid (citotoksična tvar koju otpušta inotuzumab ozogamicin) bio je mutagen u *in vitro* testu bakterijske reverzne mutacije (Amesov test).

Kancerogeni potencijal

Nisu provedena posebna ispitivanja kancerogenosti s inotuzumab ozogamicinom. U ispitivanjima toksičnosti, štakori su razvili hiperplaziju ovalnih stanica, izmijenjena hepatocelularna žarišta i hepatocelularne adenome u jetri pri izloženosti dozama koje su približno 0,3 puta veće od kliničke izloženosti u ljudi na temelju AUC. U jednog (1) majmuna je žarište hepatocelularne promjene detektirano pri izloženosti dozama koje su približno 3,1 puta veće od kliničke izloženosti u ljudi na temelju AUC na kraju 26-tjednog razdoblja doziranja. Značaj ovih životinjskih nalaza za ljude nije siguran.

Reproduktivna toksičnost

Primjena inotuzumab ozogamicina u ženki štakora u maternalno toksičnoj dozi (približno 2,3 puta veće od kliničke izloženosti u ljudi na temelju AUC) prije parenja i tijekom prvog tjedna gestacije je rezultirala embrio-fetalnom toksičnošću, uključujući povećane resorpcije i smanjeni broj vijabilnih embrija. Toksična maternalna doza (približno 2,3 puta veća od kliničke izloženosti u ljudi na temelju AUC) je isto tako rezultirala usporavanjem fetalnog rasta, uključujući smanjenu fetalnu težinu i zakašnjelu osifikaciju skeleta. Neznatno usporavanje fetalnog rasta u štakora se isto tako dogodilo i pri izloženosti koja je bila približno 0,4 puta veća od kliničke izloženosti u ljudi na temelju AUC (vidjeti dio 4.6).

Smatra se da inotuzumab ozogamicin ima potencijal oštetiti reproduktivnu funkciju i plodnost u muškaraca i žena na temelju nekliničkih nalaza. U ispitivanjima toksičnosti ponovljene doze u štakora i majmuna, reproduktivni nalazi u ženki su uključivali atrofiju jajnika, maternice, rodnice i mliječnih žlijezda. Razina izloženosti pri kojoj nisu opaženi štetni učinci (engl. *no observed adverse effect level,* NOAEL) za učinke na reproduktivne organe ženki štakora i majmuna je bila oko 2,2, odnosno 3,1

veća od kliničke izloženosti u ljudi na temelju AUC. U ispitivanjima toksičnosti ponovljene doze u štakora, reproduktivni nalazi u mužjaka su uključivali testikularnu degeneraciju povezanu s hipospermijom te atrofiju prostate i atrofiju sjemenskog mjehurića. NOAEL nije identificiran za učinke na muške reproduktivne organe koji su zabilježeni pri izloženosti približno 0,3 puta većoj od kliničke izloženosti u ljudi na temelju AUC.

**6.** **FARMACEUTSKI PODACI**

**6.1 Popis pomoćnih tvari**

saharoza

polisorbat 80

natrijev klorid

trometamin

**6.2** **Inkompatibilnosti**

Zbog nedostatka ispitivanja kompatibilnosti, ovaj lijek se ne smije miješati s drugim lijekovima osim onih navedenih u dijelu 6.6.

**6.3** **Rok valjanosti**

Neotvorena bočica

5 godina.

Rekonstituirana otopina

BESPONSA ne sadrži bakteriostatske konzervanse. Rekonstituirana otopina se mora odmah iskoristiti. Ako se rekonstituirana otopina ne može odmah iskoristiti, može se čuvati najviše 4 sata u hladnjaku (2°C – 8°C). Zaštititi od svjetlosti i ne zamrzavati.

Razrijeđena otopina

Razrijeđena otopina se mora odmah iskoristiti ili čuvati na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata. Zaštititi od svjetlosti i ne zamrzavati.

**6.4** **Posebne mjere pri čuvanju lijeka**

Čuvati u hladnjaku (2°C – 8°C).

Ne zamrzavati.

Čuvati u originalnom pakiranju radi zaštite od svjetlosti.

Uvjete čuvanja nakon rekonstitucije i razrjeđivanja lijeka vidjeti u dijelu 6.3.

**6.5** **Vrsta i sadržaj spremnika**

Bočica od stakla tipa I boje jantara, s klorobutilnim gumenim čepom te prstenastim zatvaračem s *flip-off* kapicom, koja sadrži 1 mg praška.

Svaka kutija sadrži 1 bočicu.

**6.6** **Posebne mjere za zbrinjavanje i druga rukovanja lijekom**

Upute za rekonstituciju, razrjeđivanje i primjenu

Koristite odgovarajuću aseptičku tehniku za postupke rekonstitucije i razrjeđivanja. Inotuzumab ozogamicin (koji ima gustoću od 1,02 g/ml pri temperaturi od 20°C) je osjetljiv na svjetlost te ga treba zaštititi od ultraljubičastih zraka tijekom rekonstitucije, razrjeđivanja i primjene.

Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata.

*Rekonstitucija*

* Izračunajte dozu (mg) i broj potrebnih bočica lijeka BESPONSA.
* Rekonstituirajte svaku bočicu od 1 mg s 4 ml vode za injekcije kako biste dobili otopinu s 0,25 mg/ml lijeka BESPONSA za jednokratnu upotrebu.
* Nježno vrtite bočicu kako biste pospješili otapanje. Ne tresite.
* Pregledajte rekonstituiranu otopinu kako bi se utvrdilo da ne sadrži čestice i nije promijenila boju. Rekonstituirana otopina mora biti bistra do neznatno zamućena, bezbojna i u biti bez vidljivih čestica. Ako primijetite čestice ili promjenu boje, nemojte je koristiti.
* Lijek BESPONSA ne sadrži bakteriostatske konzervanse. Rekonstituirana otopina se mora odmah iskoristiti. Ako se rekonstituirana otopina ne može odmah iskoristiti, može se čuvati najviše 4 sata u hladnjaku (2°C – 8°C). Zaštitite od svjetlosti i ne zamrzavajte.

*Razrjeđivanje*

* Izračunajte volumen rekonstituirane otopine potreban kako bi se dobila odgovarajuća doza prema tjelesnoj površini bolesnika. Ovu količinu treba izvući iz bočice (bočica) pomoću štrcaljke. Zaštitite od svjetlosti. Bacite neiskorištenu rekonstituiranu otopinu koja je preostala u bočici.
* Dodajte rekonstituiranu otopinu u spremnik za infuziju s otopinom natrijevog klorida 9 mg/ml (0,9%) za injekciju do ukupnog nominalnog volumena od 50 ml. Konačna koncentracija mora biti između 0,01 i 0,1 mg/ml. Zaštitite od svjetlosti. Preporučuje se spremnik za infuziju napravljen od polivinil klorida (PVC) (koji sadrži di-(2-etilheksil)ftalat [DEHP] ili koji ne sadrži DEHP), poliolefina (polipropilena i/ili polietilena) ili etilen vinil acetata (EVA).
* Nježno preokrenite spremnik za infuziju kako bi se promiješala razrijeđena otopina. Ne tresite.
* Razrijeđena otopina se mora odmah iskoristiti, čuvati na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata. Zaštitite od svjetlosti i ne zamrzavajte.

*Primjena*

* Ako se razrijeđena otopina čuva u hladnjaku (2°C – 8°C), mora se ostaviti da dosegne sobnu temperaturu (20°C – 25°C) oko 1 sat prije primjene.
* Nije potrebno filtrirati razrijeđenu otopinu. Međutim, ako se razrijeđena otopina filtrira, preporučuju se filteri bazirani na polietersulfonu (PES), poliviniliden fluoridu (PVDF) ili hidrofilnom polisulfonu (HPS). Ne koristite filtere napravljene od najlona ili miješanog celuloznog estera (MCE).
* Tijekom infuzije zaštitite intravensku vrećicu od svjetlosti pomoću navlake koja blokira ultraljubičaste zrake (tj. pomoću vrećica jantarne, tamnosmeđe ili zelene boje ili aluminijske folije). Cjevčicu za infuziju nije potrebno zaštititi od svjetlosti.
* Infundirajte razrijeđenu otopinu tijekom 1 sat brzinom od 50 ml/h na sobnoj temperaturi (20°C – 25°C). Zaštitite od svjetlosti. Preporučuju se cjevčice za infuziju napravljene od PVC-a (koji sadrži DEHP ili koji ne sadrži DEHP), poliolefina (polipropilena i/ili polietilena) ili polibutadiena.

BESPONSA se ne smije miješati ili primjenjivati kao infuzija s drugim lijekovima.

Tablica 8 prikazuje vremena čuvanja i uvjete za rekonstituciju, razrjeđivanje i primjenu lijeka BESPONSA.

| **Tablica 8. Vremena i uvjeti čuvanja rekonstituirane i razrijeđene otopine lijeka BESPONSA** | | |
| --- | --- | --- |
| **Maksimalno vrijeme od rekonstitucije do kraja primjene ≤ 8 satia** | | |
| **Rekonstituirana otopina** | **Razrijeđena otopina** | |
| **Nakon početka razrjeđivanja** | **Primjena** |
| Iskoristite rekonstituiranu otopinu odmah ili nakon što je bila čuvana u hladnjaku (2°C – 8°C) najviše 4 sata. Zaštitite od svjetlosti. Ne zamrzavajte. | Iskoristite razrijeđenu otopinu odmah ili nakon što je bila čuvana na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata. Zaštitite od svjetlosti. Ne zamrzavajte. | Ako se razrijeđena otopina čuvala u hladnjaku (2°C – 8°C), pustite je da dosegne sobnu temperaturu (20°C – 25°C) oko 1 sat prije primjene. Primijenite razrijeđenu otopinu kao jednosatnu infuziju brzinom od 50 ml/h na sobnoj temperaturi (20°C – 25°C). Zaštitite od svjetlosti. |
| a Između rekonstitucije i razrjeđivanja smije proći ≤ 4 sata. | | |

Zbrinjavanje

BESPONSA je namijenjena samo za jednokratnu primjenu.

Neiskorišteni lijek ili otpadni materijal potrebno je zbrinuti sukladno nacionalnim propisima.

**7.** **NOSITELJ ODOBRENJA ZA STAVLJANJE LIJEKA U PROMET**

Pfizer Europe MA EEIG

Boulevard de la Plaine 17

1050 Bruxelles

Belgija

**8.** **BROJ(EVI) ODOBRENJA ZA STAVLJANJE LIJEKA U PROMET**

EU/1/17/1200/001

**9.** **DATUM PRVOG ODOBRENJA / DATUM OBNOVE ODOBRENJA**

Datum prvog odobrenja: 29. lipnja 2017.

Datum posljednje obnove odobrenja: 16 veljače 2022.

**10.** **DATUM REVIZIJE TEKSTA**

Detaljnije informacije o ovom lijeku dostupne su na internetskoj stranici Europske agencije za lijekove <http://www.ema.europa.eu>.

**PRILOG II.**

1. **PROIZVOĐAČ BIOLOŠKE DJELATNE TVARI I PROIZVOĐAČ ODGOVORAN ZA PUŠTANJE SERIJE LIJEKA U PROMET**
2. **UVJETI ILI OGRANIČENJA VEZANI UZ OPSKRBU I PRIMJENU**
3. **OSTALI UVJETI I ZAHTJEVI ODOBRENJA ZA STAVLJANJE LIJEKA U PROMET**
4. **UVJETI ILI OGRANIČENJA VEZANI UZ SIGURNU I UČINKOVITU PRIMJENU LIJEKA**

# PROIZVOĐAČ BIOLOŠKE DJELATNE TVARI I PROIZVOĐAČ ODGOVORAN ZA PUŠTANJE SERIJE LIJEKA U PROMET

Naziv i adresa proizvođača biološke djelatne tvari

Wyeth Pharmaceutical Division,

Wyeth Holding LLC

401 North Middletown Road,

Pearl River, New York (NY) 10965

Sjedinjene Američke Države (SAD)

Naziv i adresa proizvođača odgovornog za puštanje serije lijeka u promet

Pfizer Service Company BV

Hermeslaan 11

1932 Zaventem

Belgija

# UVJETI ILI OGRANIČENJA VEZANI UZ OPSKRBU I PRIMJENU

Lijek se izdaje na ograničeni recept (vidjeti Prilog I.: Sažetak opisa svojstava lijeka, dio 4.2).

# OSTALI UVJETI I ZAHTJEVI ODOBRENJA ZA STAVLJANJE LIJEKA U PROMET

* **Periodička izvješća o neškodljivosti lijeka (PSUR-evi)**

Zahtjevi za podnošenje PSUR-eva za ovaj lijek definirani su u referentnom popisu datuma EU (EURD popis) predviđenom člankom 107.c stavkom 7. Direktive 2001/83/EZ i svim sljedećim ažuriranim verzijama objavljenima na europskom internetskom portalu za lijekove.

# UVJETI ILI OGRANIČENJA VEZANI UZ SIGURNU I UČINKOVITU PRIMJENU LIJEKA

* **Plan upravljanja rizikom (RMP)**

Nositelj odobrenja obavljat će zadane farmakovigilancijske aktivnosti i intervencije, detaljno objašnjene u dogovorenom Planu upravljanja rizikom (RMP), koji se nalazi u Modulu 1.8.2 Odobrenja za stavljanje lijeka u promet, te svim sljedećim dogovorenim ažuriranim verzijama RMP-a.

Ažurirani RMP treba dostaviti:

* na zahtjev Europske agencije za lijekove;
* prilikom svake izmjene sustava za upravljanje rizikom, a naročito kada je ta izmjena rezultat primitka novih informacija koje mogu voditi ka značajnim izmjenama omjera korist/rizik, odnosno kada je izmjena rezultat ostvarenja nekog važnog cilja (u smislu farmakovigilancije ili minimizacije rizika).

**PRILOG III.**

**OZNAČIVANJE I UPUTA O LIJEKU**

# A. OZNAČIVANJE

|  |
| --- |
| **PODACI KOJI SE MORAJU NALAZITI NA VANJSKOM PAKIRANJU**  **VANJSKA KUTIJA** |

|  |
| --- |
| **1. NAZIV LIJEKA** |

BESPONSA 1 mg prašak za koncentrat za otopinu za infuziju

inotuzumab ozogamicin

|  |
| --- |
| **2. NAVOĐENJE DJELATNE(IH) TVARI** |

Jedna bočica sadrži 1 mg inotuzumab ozogamicina.

Nakon rekonstitucije jedna bočica sadrži 0,25 mg/ml inotuzumab ozogamicina.

|  |
| --- |
| **3. POPIS POMOĆNIH TVARI** |

saharoza

polisorbat 80

natrijev klorid

trometamin

|  |
| --- |
| **4. FARMACEUTSKI OBLIK I SADRŽAJ** |

Prašak za koncentrat za otopinu za infuziju

1 bočica

1 mg

|  |
| --- |
| **5. NAČIN I PUT(EVI) PRIMJENE LIJEKA** |

Prije uporabe pročitajte uputu o lijeku.

**Intravenska primjena nakon rekonstitucije i razrjeđivanja.**

Samo za jednokratnu primjenu.

|  |
| --- |
| **6. POSEBNO UPOZORENJE O ČUVANJU LIJEKA IZVAN POGLEDA I DOHVATA DJECE** |

Čuvati izvan pogleda i dohvata djece.

|  |
| --- |
| **7. DRUGO(A) POSEBNO(A) UPOZORENJE(A), AKO JE POTREBNO** |

|  |
| --- |
| **8. ROK VALJANOSTI** |

EXP

|  |
| --- |
| **9. POSEBNE MJERE ČUVANJA** |

Čuvati u hladnjaku.

**Ne zamrzavati.**

Čuvati u originalnom pakiranju radi zaštite od svjetlosti.

|  |
| --- |
| **10. POSEBNE MJERE ZA ZBRINJAVANJE NEISKORIŠTENOG LIJEKA ILI OTPADNIH MATERIJALA KOJI POTJEČU OD LIJEKA, AKO JE POTREBNO** |

|  |
| --- |
| **11. NAZIV I ADRESA NOSITELJA ODOBRENJA ZA STAVLJANJE LIJEKA U PROMET** |

Pfizer Europe MA EEIG

Boulevard de la Plaine 17

1050 Bruxelles

Belgija

|  |
| --- |
| **12. BROJ(EVI) ODOBRENJA ZA STAVLJANJE LIJEKA U PROMET** |

EU/1/17/1200/001

|  |
| --- |
| **13. BROJ SERIJE** |

Serija

|  |
| --- |
| **14. NAČIN IZDAVANJA LIJEKA** |

|  |
| --- |
| **15. UPUTE ZA UPORABU** |

|  |
| --- |
| **16. PODACI NA BRAILLEOVOM PISMU** |

Prihvaćeno obrazloženje za nenavođenje Brailleovog pisma.

|  |
| --- |
| **17. JEDINSTVENI IDENTIFIKATOR – 2D BARKOD** |

Sadrži 2D barkod s jedinstvenim identifikatorom.

|  |
| --- |
| **18. JEDINSTVENI IDENTIFIKATOR – PODACI ČITLJIVI LJUDSKIM OKOM** |

PC

SN

NN

|  |
| --- |
| **PODACI KOJE MORA NAJMANJE SADRŽAVATI MALO UNUTARNJE PAKIRANJE**  **BOČICA** |

|  |
| --- |
| **1. NAZIV LIJEKA I PUT PRIMJENE LIJEKA** |

BESPONSA 1 mg prašak za koncentrat

inotuzumab ozogamicin

**Intravenska primjena nakon rekonstitucije i razrjeđivanja**

|  |
| --- |
| **2. NAČIN PRIMJENE LIJEKA** |

Samo za jednokratnu primjenu.

|  |
| --- |
| **3. ROK VALJANOSTI** |

EXP

|  |
| --- |
| **4. BROJ SERIJE** |

Serija

|  |
| --- |
| **5. SADRŽAJ PO TEŽINI, VOLUMENU ILI DOZNOJ JEDINICI LIJEKA** |

|  |
| --- |
| **6. DRUGO** |

# B. UPUTA O LIJEKU

**Uputa o lijeku: Informacije za korisnika**

**BESPONSA 1 mg prašak za koncentrat za otopinu za infuziju**

inotuzumab ozogamicin

**Pažljivo pročitajte cijelu uputu prije nego počnete primjenjivati ovaj lijek jer sadrži Vama važne informacije.**

* Sačuvajte ovu uputu. Možda ćete je trebati ponovno pročitati.
* Ako imate dodatnih pitanja, obratite se liječniku, ljekarniku ili medicinskoj sestri.
* Ako primijetite bilo koju nuspojavu, potrebno je obavijestiti liječnika, ljekarnika ili medicinsku sestru. To uključuje i svaku moguću nuspojavu koja nije navedena u ovoj uputi, pogledajte dio 4.

**Što se nalazi u ovoj uputi:**

1. Što je BESPONSA i za što se koristi

2. Što morate znati prije nego primite lijek BESPONSA

3. Kako se lijek BESPONSA daje

4. Moguće nuspojave

5. Kako čuvati lijek BESPONSA

6. Sadržaj pakiranja i druge informacije

**1. Što je BESPONSA i za što se koristi**

Djelatna tvar lijeka BESPONSA je inotuzumab ozogamicin. On pripada skupini lijekova koji ciljaju stanice raka. Ti se lijekovi zovu antineoplastični lijekovi.

BESPONSA se koristi za liječenje odraslih osoba koji boluju od akutne limfoblastične leukemije. Akutna limfoblastična leukemija je rak krvi pri kojem se pojavljuje previše bijelih krvnih stanica. BESPONSA je namijenjena liječenju akutne limfoblastične leukemije u odraslih bolesnika koji su već pokušali sa drugim terapijama i kojima te terapije nisu uspjele.

BESPONSA djeluje tako da se veže na stanice s bjelančevinom koja se zove CD22. Tu bjelančevinu imaju stanice limfoblastične leukemije. Kada se veže na stanice limfoblastične leukemije, lijek u stanice unosi tvar koja ometa DNA stanica te ih na kraju ubija.

**2. Što morate znati prije nego primite lijek BESPONSA**

**Nemojte primjenjivati lijek BESPONSA**

* ako ste alergični na inotuzumab ozogamicin ili neki drugi sastojak ovog lijeka (naveden u dijelu 6).
* ako ste već bolovali od teške venske okluzivne bolesti (stanja u kojem krvni ugrušci oštete i začepe krvne žile u jetri) koja je bila potvrđena ili trenutno bolujete od venske okluzivne bolesti.
* ako trenutno bolujete od ozbiljne bolesti jetre, npr. ciroze (stanja u kojem jetra ne funkcionira kako bi trebala zbog dugotrajnog oštećenja), nodularne regenerativne hiperplazije (stanja sa znakovima i simptomima portalne hipertenzije koje može biti izazvano stalnim uzimanjem lijekova), aktivnog hepatitisa (bolesti koju karakterizira upala jetre).

**Upozorenja i mjere opreza**

Obratite se svom liječniku, ljekarniku ili medicinskoj sestri prije nego primite lijek BESPONSA ako:

* imate povijest problema s jetrom ili bolesti jetre ili ako imate znakove i simptome teškog stanja koje se zove venska okluzivna bolest jetre, stanja u kojem krvni ugrušci oštete i začepe krvne žile u jetri. Venska okluzivna bolest može biti smrtonosna te se povezuje s naglim dobivanjem na težini, boli na gornjoj desnoj strani trbuha, povećanjem veličine jetre, nakupljanjem tekućine koje uzrokuje oticanje trbuha i povećanjem razina bilirubina i/ili jetrenih enzima u rezultatima krvnih pretraga (što može rezultirati žutom bojom kože ili očiju). Ovo se stanje može javiti tijekom liječenja lijekom BESPONSA ili nakon naknadnog liječenja transplantacijom matičnih stanica. Transplantacija matičnih stanica je postupak kojim se matične stanice druge osobe (stanice koje se razviju u nove krvne stanice) presađuju u Vaš krvotok. Ovaj se postupak može provesti ako Vaša bolest u potpunosti odgovara na liječenje.
* imate znakove ili simptome niskog broja krvnih stanica poznatih kao neutrofili (što je ponekad popraćeno vrućicom), crvenih krvnih stanica, bijelih krvnih stanica, limfocita ili niskog broja krvnih sastojaka poznatih kao trombociti; ovi znakovi i simptomi uključuju dobivanje infekcije ili vrućice ili lako dobivanje modrica ili često krvarenje iz nosa.
* imate znakove ili simptome reakcija povezanih s infuzijom, kao što su vrućica i zimica tijekom ili ubrzo nakon infuzije lijeka BESPONSA.
* imate znakove i simptome sindroma lize tumora, koji može biti povezan sa simptomima u trbuhu i crijevima (na primjer, mučnina, povraćanje, proljev), srcu (na primjer, promjene u srčanom ritmu), bubregu (na primjer, smanjena količina mokraće, krv u mokraći) te živcima i mišićima (na primjer, mišićni spazmi, mišićna slabost, grčevi), tijekom ili ubrzo nakon infuzije lijeka BESPONSA.
* ste već imali ili ste skloni produljenju QT-intervala (promjena u električnoj aktivnosti srca koja može prouzrokovati ozbiljne nepravilne srčane ritmove), uzimate lijekove za koje je poznato da produljuju QT-interval i/ili imate poremećaj razine elektrolita (npr. kalcija, magnezija, kalija).
* imate povišene razine enzima amilaze ili lipaze koje mogu biti znak problema s gušteračom ili jetrom i žučnim mjehurom ili žučnim vodovima.

**Odmah obavijestite svog liječnika, ljekarnika ili medicinsku sestru** ako zatrudnite tijekom razdoblja liječenja lijekom BESPONSA i do 8 mjeseci nakon završetka liječenja.

Liječnik će Vam redovito provoditi krvne testove kako bi kontrolirao Vašu krvnu sliku tijekom liječenja lijekom BESPONSA. Pogledajte također dio 4.

Tijekom liječenja, osobito u prvih nekoliko dana nakon što ste započeli s liječenjem, broj bijelih krvnih stanica može Vam se jako smanjiti (neutropenija), što može biti popraćeno vrućicom (febrilna neutropenija).

Tijekom liječenja, osobito u prvih nekoliko dana nakon što ste započeli s liječenjem, možete imati povišene jetrene enzime. Liječnik će redovito provoditi krvne testove kako bi kontrolirao Vaše jetrene enzime tijekom liječenja lijekom BESPONSA.

Liječenje lijekom BESPONSA može produljiti QT interval (promjena električne vodljivosti srca koja može uzrokovati ozbiljne nepravilne srčane ritmove). Liječnik će Vam napraviti elektrokardiogram (EKG) i krvne pretrage za određivanje elektrolita (npr. kalcija, magnezija, kalija) prije prve doze lijeka BESPONSA te ponavljati ove pretrage tijekom liječenja. Pogledajte također dio 4.

Liječnik će Vas također pratiti na znakove i simptome sindroma lize tumora nakon što primite lijek BESPONSA. Pogledajte također dio 4.

**Djeca i adolescenti**

Djeca i adolescenti mlađi od 18 godina ne smiju uzimati lijek BESPONSA jer su dostupni ograničeni podaci u ovoj populaciji.

**Drugi lijekovi i BESPONSA**

Obavijestite svog liječnika, ljekarnika ili medicinsku sestru ako uzimate, nedavno ste uzeli ili biste mogli uzeti bilo koje druge lijekove. To uključuje lijekove dobivene bez recepta i biljne lijekove.

**Trudnoća, dojenje i plodnost**

Ako ste trudni ili dojite, mislite da biste mogli biti trudni ili planirate imati dijete, obratite se svom liječniku ili medicinskoj sestri za savjet prije nego uzmete ovaj lijek.

Kontracepcija

Ne smijete ostati trudni ili postati otac. Žene moraju koristiti učinkovitu kontracepciju tijekom liječenja te najmanje 8 mjeseci nakon primitka završne doze. Muškarci moraju koristiti učinkovitu kontracepciju tijekom liječenja te najmanje 5 mjeseci nakon primitka završne doze.

Trudnoća

Nisu poznati učinci lijeka BESPONSA u trudnica, ali na temelju svog mehanizma djelovanja lijek BESPONSA može naškoditi Vašoj nerođenoj bebi. BESPONSA se ne smije primjenjivati tijekom trudnoće, osim u slučaju da Vaš liječnik smatra da je to najbolji lijek za Vas.

Odmah obavijestite svog liječnika ako Vi zatrudnite ili Vaša partnerica zatrudni tijekom razdoblja liječenja ovim lijekom.

Plodnost

Muškarci i žene bi trebali potražiti savjet o očuvanju plodnosti prije terapije.

Dojenje

Ako Vam je potrebno liječenje lijekom BESPONSA, morate prestati dojiti tijekom liječenja i najmanje 2 mjeseca nakon završetka liječenja. Obratite se svom liječniku.

**Upravljanje vozilima i strojevima**

Ako osjećate neuobičajen umor (to je vrlo česta nuspojava lijeka BESPONSA), ne biste smjeli upravljati vozilima ili raditi sa strojevima.

**BESPONSA sadrži natrij**

Ovaj lijek sadrži manje od 1 mmol (23 mg) natrija po 1 mg inotuzumab ozogamicina, tj. zanemarive količine natrija.

**3. Kako se lijek BESPONSA daje**

Uvijek uzmite ovaj lijek točno onako kako Vam je rekao liječnik, ljekarnik ili medicinska sestra. Provjerite s liječnikom, ljekarnikom ili medicinskom sestrom ako niste sigurni.

**Kako se BESPONSA daje**

* Vaš liječnik će odrediti točnu dozu.
* Liječnik ili medicinska sestra će Vam davati lijek BESPONSA putem infuzije u venu (intravenska infuzija) koja će trajati 1 sat.
* Svaka doza se daje jednom tjedno, a svaki ciklus liječenja čine 3 doze.
* Ako lijek dobro djeluje i Vi trebate ići na transplantaciju matičnih stanica (vidjeti dio 2), možete primiti 2 ciklusa ili maksimalno 3 ciklusa liječenja.
* Ako lijek dobro djeluje, ali Vi nećete ići na transplantaciju matičnih stanica (vidjeti dio 2), možete primiti do maksimalno 6 ciklusa liječenja.
* Ako niste postigli odgovor na lijek unutar 3 ciklusa, Vaše liječenje će biti zaustavljeno.
* Vaš liječnik može promijeniti Vašu dozu, privremeno prekinuti ili potpuno zaustaviti liječenje lijekom BESPONSA ako imate određene nuspojave.
* Vaš liječnik može smanjiti Vašu dozu ovisno o Vašem odgovoru na liječenje.
* Vaš liječnik će Vas slati na krvne pretrage tijekom liječenja kako bi provjeravao postoje li nuspojave ili odgovor na liječenje.

U slučaju bilo kakvih pitanja u vezi s primjenom ovog lijeka, obratite se liječniku, ljekarniku ili medicinskoj sestri.

**Lijekovi koji se daju prije liječenja lijekom BESPONSA**

Prije Vašeg liječenja lijekom BESPONSA primit ćete druge lijekove (premedikacija) koji pomažu ublažiti reakcije povezane s infuzijom i druge moguće nuspojave. Oni mogu uključivati kortikosteroide (npr. deksametazon), antipiretike (lijekove za snižavanje povišene tjelesne temperature) i antihistaminike (lijekove za smanjenje alergijskih reakcija).

Prije Vašeg liječenja lijekom BESPONSA možda ćete dobiti lijekove i biti hidrirani kako bi se spriječila pojava sindroma lize tumora. Sindrom lize tumora se povezuje s nizom različitih simptoma u trbuhu i crijevima (na primjer, mučnina, povraćanje, proljev), srcu (na primjer, promjene u srčanom ritmu), bubregu (na primjer, smanjena količina mokraće, krv u mokraći) te živcima i mišićima (na primjer, mišićni spazmi, mišićna slabost, grčevi).

**4. Moguće nuspojave**

Kao i svi lijekovi, ovaj lijek može uzrokovati nuspojave iako se one neće javiti kod svakoga. Neke od ovih nuspojava mogu biti ozbiljne.

**Odmah obavijestite svog liječnika** ako imate znakove i simptome bilo koje od sljedećih ozbiljnih nuspojava:

* reakcije povezane s infuzijom (vidjeti dio 2); znakovi i simptomi uključuju vrućicu, zimicu ili probleme s disanjem tijekom ili neposredno nakon infuzije lijeka BESPONSA.
* venska okluzivna bolest jetre (vidjeti dio 2); znakovi i simptomi uključuju nagli porast tjelesne težine, bol u gornjem desnom dijelu trbuha, povećanje veličine jetre, nakupljanje tekućine uzrokujući oticanje trbuha i porast bilirubina i/ili jetrenih enzima (što može rezultirati žutom bojom kože ili očiju).
* nizak broj krvnih stanica poznatih kao neutrofili (što je ponekad popraćeno vrućicom), crvenih krvnih stanica, bijelih krvnih stanica, limfocita ili nizak broj krvnih sastojaka poznatih kao trombociti (vidjeti dio 2); znakovi i simptomi uključuju razvoj infekcije, vrućicu, lako nastajanje modrica ili redovito krvarenje iz nosa.
* sindrom lize tumora (vidjeti dio 2); to može biti povezano s različitim simptomima u trbuhu i crijevima (npr. mučnina, povraćanje, proljev), srcu (npr. promjena srčanog ritma), bubregu (npr. smanjena količina mokraće, krv u mokraći) te živcima i mišićima (npr. mišićni spazmi, slabost, grčevi).
* produljenja QT-intervala (vidjeti dio 2); znakovi i simptomi uključuju promjenu električne aktivnosti srca koja može uzrokovati ozbiljne nepravilne srčane ritmove. Obavijestite svog liječnika ako imate simptome poput omaglice, ošamućenosti ili nesvjestice.

Druge nuspojave mogu uključivati:

**Vrlo često** (mogu se javiti kod više od 1 na 10 osoba):

* Infekcije
* Smanjen broj bijelih krvnih stanica, što može rezultirati općom slabošću i sklonošću dobivanju infekcija
* Smanjen broj limfocita (vrste bijelih krvnih stanica), što može rezultirati sklonošću dobivanju infekcija
* Smanjen broj crvenih krvnih stanica, što može rezultirati umorom i nedostatkom zraka
* Smanjeni apetit
* Glavobolja
* Krvarenje
* Bol u trbuhu
* Povraćanje
* Proljev
* Mučnina
* Upala usne šupljine
* Zatvor
* Povišene razine bilirubina koje mogu dovesti do pojave žućkaste boje kože, žućkaste boje u očima i drugim tkivima
* Vrućica
* Zimica
* Umor
* Visoke razine jetrenih enzima (koje mogu biti pokazatelji oštećenja jetre) u krvi

**Često** (mogu se javiti u do 1 na 10 osoba):

* Smanjenje broja raznih vrsta krvnih stanica
* Višak mokraćne kiseline u krvi
* Pretjerano nakupljanje tekućine u trbuhu
* Oticanje trbuha
* Promjene u srčanom ritmu (mogu se pokazati na elektrokardiogramu)
* Abnormalno visoke razine amilaze (enzima koji je potreban za probavu i pretvaranje škroba u šećere) u krvi
* Abnormalno visoke razine lipaze (enzima koji je potreban kako bi se preradile masnoće iz hrane) u krvi
* Preosjetljivost

**Prijavljivanje nuspojava**

Ako primijetite bilo koju nuspojavu, potrebno je obavijestiti liječnika, ljekarnika ili medicinsku sestru. To uključuje i svaku moguću nuspojavu koja nije navedena u ovoj uputi. Nuspojave možete prijaviti izravno putem nacionalnog sustava za prijavu nuspojava: navedenog u [Dodatku V](http://www.ema.europa.eu/docs/en_GB/document_library/Template_or_form/2013/03/WC500139752.doc). Prijavljivanjem nuspojava možete pridonijeti u procjeni sigurnosti ovog lijeka.

**5. Kako čuvati lijek BESPONSA**

Lijek čuvajte izvan pogleda i dohvata djece.

Ovaj lijek se ne smije upotrijebiti nakon isteka roka valjanosti navedenog na naljepnici bočice i kutiji iza oznake „EXP“. Rok valjanosti odnosi se na zadnji dan navedenog mjeseca.

Neotvorena bočica

- Čuvati u hladnjaku (2°C – 8°C).

- Čuvati u originalnom pakiranju radi zaštite od svjetlosti.

- Ne zamrzavati.

Rekonstituirana otopina

- Iskoristiti odmah ili čuvati u hladnjaku (2°C – 8°C) najviše 4 sata.

- Zaštititi od svjetlosti.

- Ne zamrzavati.

Razrijeđena otopina

- Iskoristiti odmah ili čuvati na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata.

- Zaštititi od svjetlosti.

- Ne zamrzavati.

Ovaj lijek treba vizualno pregledati na prisutnost čestica i promjenu boje prije primjene. Ako primijetite čestice ili promjenu boje, nemojte ga koristiti.

Nikada nemojte nikakve lijekove bacati u otpadne vode ili kućni otpad. Pitajte svog ljekarnika kako baciti lijekove koje više ne koristite. Ove će mjere pomoći u očuvanju okoliša.

**6. Sadržaj pakiranja i druge informacije**

**Što BESPONSA sadrži**

* Djelatna tvar je inotuzumab ozogamicin. Jedna bočica sadrži 1 mg inotuzumab ozogamicina. Nakon rekonstitucije, 1 ml otopine sadrži 0,25 mg inotuzumab ozogamicina.
* Drugi sastojci su saharoza, polisorbat 80, natrijev klorid i trometamin (vidjeti dio 2):

**Kako BESPONSA izgleda i sadržaj pakiranja**

BESPONSA je prašak za koncentrat za otopinu za infuziju (prašak za koncentrat).

Svako pakiranje lijeka BESPONSA sadrži:

* 1 staklenu bočicu koja sadrži bijeli do gotovo bijeli liofilizirani kolačić ili prašak.

**Nositelj odobrenja za stavljanje lijeka u promet**

Pfizer Europe MA EEIG

Boulevard de la Plaine 17

1050 Bruxelles

Belgija

**Proizvođač**

Pfizer Service Company BV

Hermeslaan 11

1932 Zaventem

Belgija

Za sve informacije o ovom lijeku obratite se lokalnom predstavniku nositelja odobrenja za stavljanje lijeka u promet:

|  |  |
| --- | --- |
| **Belgique/België/Belgien**  **Luxembourg/Luxemburg**  Pfizer NV/SA  Tél/Tel: +32 (0)2 554 62 11 | **Lietuva**  Pfizer Luxembourg SARL filialas Lietuvoje  Tel: + 370 52 51 4000 |
| **България**  Пфайзер Люксембург САРЛ, Клон България  Тел.: +359 2 970 4333 | **Magyarország**  Pfizer Kft.  Tel: +36-1-488-37-00 |
| **Česká republika**  Pfizer, spol. s r.o.  Tel: +420 283 004 111 | **Malta**  Vivian Corporation Ltd.  Tel: +356 21344610 |
| **Danmark**  Pfizer ApS  Tlf: +45 44 20 11 00 | **Nederland**  Pfizer bv  Tel: +31 (0)800 63 34 636 |
| **Deutschland**  Pfizer Pharma GmbH  Tel: +49 (0)30 550055 51000 | **Norge**  Pfizer AS  Tlf: +47 67 52 61 00 |
| **Eesti**  Pfizer Luxembourg SARL Eesti filiaal  Tel: +372 666 7500 | **Österreich**  Pfizer Corporation Austria Ges.m.b.H.  Tel: +43 (0)1 521 15-0 |
| **Ελλάδα**  Pfizer Ελλάς A.E.  Τηλ: +30 210 6785 800 | **Polska**  Pfizer Polska Sp. z o.o.  Tel: +48 22 335 61 00 |
| **España**  Pfizer, S.L.  Tel: +34 91 490 99 00 | **Portugal**  Laboratórios Pfizer, Lda.  Tel: +351 21 423 5500 |
| **France**  Pfizer  Tel: +33 (0)1 58 07 34 40 | **România**  Pfizer Romania S.R.L.  Tel: +40 (0) 21 207 28 00 |
| **Hrvatska**  Pfizer Croatia d.o.o.  Tel: + 385 1 3908 777 | **Slovenija**  Pfizer Luxembourg SARL  Pfizer, podružnica za svetovanje s področja  farmacevtske dejavnosti, Ljubljana  Tel: + 386 (0)1 52 11 400 |
| **Ireland**  Pfizer Healthcare Ireland  Tel: 1800 633 363 (toll free)  +44 (0)1304 616161 | **Slovenská republika**  Pfizer Luxembourg SARL, organizačná zložka  Tel: + 421 2 3355 5500 |
| **Ísland**  Icepharma hf.  Sími: +354 540 8000 | **Suomi/Finland**  Pfizer Oy  Puh/Tel: +358 (0)9 43 00 40 |
| **Italia**  Pfizer S.r.l.  Tel: +39 06 33 18 21 | **Sverige**  Pfizer AB  Tel: +46 (0)8 550-520 00 |
| **Κύπρος**  Pfizer Ελλάς Α.Ε. (Cyprus Branch)  Τηλ: +357 22 817690 | **United Kingdom (Northern Ireland)**  Pfizer Limited  Tel: +44 (0) 1304 616161 |
| **Latvija**  Pfizer Luxembourg SARL filiāle Latvijā  Tel: + 371 670 35 775 |  |

**Ova uputa je zadnji puta revidirana u**

**Ostali izvori informacija**

Detaljnije informacije o ovom lijeku dostupne su na internetskoj stranici Europske agencije za lijekove: <http://www.ema.europa.eu>. Tamo se također nalaze poveznice na druge internetske stranice o rijetkim bolestima i njihovom liječenju.

Ova uputa o lijeku dostupna je na svim jezicima EU-a/EGP-a na internetskim stranicama Europske agencije za lijekove.

Sljedeće informacije namijenjene su samo zdravstvenim radnicima. Za potpune informacije o doziranju i prilagodbi doze molimo vidjeti sažetak opisa svojstava lijeka.

Način primjene

BESPONSA je za intravensku primjenu. Infuzija se mora primijeniti tijekom 1 sata.

BESPONSA se ne smije primijeniti kao brza intravenska injekcija ili bolus.

BESPONSA se mora rekonstituirati i razrijediti prije primjene.

BESPONSA se treba primjenjivati u ciklusima od 3 do 4 tjedna.

Bolesnicima koji liječenje nastavljaju s transplantacijom hematopoetskih matičnih stanica (engl. *haematopoietic stem cell transplant*, HSCT) preporučuje se trajanje liječenja od 2 ciklusa. Treći ciklus može se uzeti u obzir u onih bolesnika koji ne postignu CR/CRi i negativan status MRD-a nakon 2 ciklusa. U bolesnika koji liječenje neće nastaviti sa HSCT-om, može se primijeniti do maksimalno 6 ciklusa. U svakog bolesnika u kojeg unutar 3 ciklusa nije postignut CR/CRi treba prekinuti terapiju (vidjeti sažetak opisa svojstava lijeka, dio 4.2).

Tablica ispod prikazuje preporučene režime doziranja.

Za prvi ciklus, preporučena ukupna doza u svih bolesnika je 1,8 mg/m2 po ciklusu te se daje podijeljena u 3  doze: 1. dana (0,8 mg/m2), 8. dana (0,5 mg/m2) i 15. dana (0,5 mg/m2). Prvi ciklus traje 3 tjedna, ali se može produljiti na 4 tjedna ako je u bolesnika postignut CR ili CRi, i/ili kako bi se omogućio oporavak od toksičnosti.

Za sljedeće cikluse, preporučena ukupna doza je 1,5 mg/m2 po ciklusu te se daje podijeljena u 3 doze: 1. dana (0,5 mg/m2), 8. dana (0,5 mg/m2) i 15. dana (0,5 mg/m2) bolesnicima u kojih je postignut CR/CRi, ili 1,8 mg/m2 po ciklusu podijeljeno u 3 doze: 1. dana (0,8 mg/m2), 8. dana (0,5 mg/m2) i 15. dana (0,5 mg/m2) bolesnicima u kojih nije postignut CR/CRi. Sljedeći ciklusi traju 4 tjedna.

| **Režim doziranja za 1. ciklus i sljedeće cikluse, ovisno o odgovoru na liječenje** | | | | | |
| --- | --- | --- | --- | --- | --- |
|  | 1. **dan** | **8. dan**a | | **15. dan**a | |
| **Režim doziranja za 1. ciklus** | | | | | |
| **Svi bolesnici:** |  | |  | |  |
| Doza (mg/m2) | 0,8 | | 0,5 | | 0,5 |
| Trajanje ciklusa | 21 danb | | | | |
| **Režim doziranja za sljedeće cikluse, ovisno o odgovoru na liječenje** | | | | | |
| **Bolesnici u kojih je postignut CRc ili CRid:** | | | | | |
| Doza (mg/m2) | 0,5 | 0,5 | | 0,5 | |
| Trajanje ciklusa | 28 danae | | | | |
| **Bolesnici u kojih nije postignut CRc ili CRid:** | | | | | |
| Doza (mg/m2) | 0,8 | 0,5 | | 0,5 | |
| Trajanje ciklusa | 28 danae | | | | |
| Skraćenice: ABN=apsolutni broj neutrofila; CR=potpuna remisija; CRi=potpuna remisija s nepotpunim oporavkom krvne slike.  a +/- 2 dana (potreban je razmak od minimalno 6 dana između doza).  b U bolesnika u kojih je postignut CR/CRi i/ili u svrhu omogućavanja oporavka od toksičnosti, trajanje ciklusa se može produljiti do 28 dana (odnosno uz sedmodnevno razdoblje bez liječenja počevši od 21. dana).  c CR je definiran kao < 5% blasta u koštanoj srži i odsutnost leukemijskih blasta u perifernoj krvi, puni oporavak broja krvnih stanica u perifernoj krvi (trombociti ≥ 100 x 109/l i/ili ABN < 1 x 109/l) i odsutnost bilo kakve ekstramedularne bolesti.  d CRi je definiran kao < 5% blasta u koštanoj srži i odsutnost leukemijskih blasta u perifernoj krvi, nepotpuni oporavak broja krvnih stanica u perifernoj krvi (trombociti < 100 x 109/l i/ili ABN < 1 x 109/l) i odsutnost bilo kakve ekstramedularne bolesti.  e sedmodnevno razdoblje bez liječenja koje počinje 21. dana. | | | | | |

Upute za rekonstituciju, razrjeđivanje i primjenu

Koristite odgovarajuću aseptičku tehniku za postupke rekonstitucije i razrjeđivanja. Inotuzumab ozogamicin (koji ima gustoću od 1,02 g/ml pri temperaturi od 20°C) osjetljiv je na svjetlost te ga treba zaštititi od ultraljubičastih zraka tijekom rekonstitucije, razrjeđivanja i primjene.

Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata.

*Rekonstitucija:*

* Izračunajte dozu (mg) i broj potrebnih bočica lijeka BESPONSA.
* Rekonstituirajte svaku bočicu od 1 mg s 4 ml vode za injekcije kako biste dobili otopinu s 0,25 mg/ml lijeka BESPONSA za jednokratnu upotrebu.
* Nježno vrtite bočicu kako biste pospješili otapanje. Ne tresite.
* Pregledajte rekonstituiranu otopinu kako bi se utvrdilo da ne sadrži čestice i nije promijenila boju. Rekonstituirana otopina mora biti bistra do neznatno zamućena, bezbojna i u biti bez vidljivih čestica. Ne koristiti ako su prisutne čestice ili promjena boje.
* BESPONSA ne sadrži bakteriostatske konzervanse. Rekonstituirana otopina se mora odmah iskoristiti. Ako se rekonstituirana otopina ne može odmah iskoristiti, može se čuvati najviše 4 sata u hladnjaku (2°C – 8°C). Zaštitite od svjetlosti i ne zamrzavajte.

*Razrjeđivanje:*

* Izračunajte volumen rekonstituirane otopine potreban kako bi se dobila odgovarajuća doza prema tjelesnoj površini bolesnika. Ovu količinu treba izvući iz bočice (bočica) pomoću štrcaljke. Zaštitite od svjetlosti. Bacite neiskorištenu rekonstituiranu otopinu koja je preostala u bočici.
* Dodajte rekonstituiranu otopinu u spremnik za infuziju s otopinom natrijevog klorida 9 mg/ml (0,9%) za injekciju do ukupnog nominalnog volumena od 50 ml. Konačna koncentracija mora biti između 0,01 i 0,1 mg/ml. Zaštitite od svjetlosti. Preporučuje se spremnik za infuziju napravljen od polivinil klorida (PVC) (koji sadrži di-(2-etilheksil)ftalat [DEHP] ili koji ne sadrži DEHP), poliolefina (polipropilena i/ili polietilena) ili etilen vinil acetata (EVA).
* Nježno preokrenite spremnik za infuziju kako bi se promiješala razrijeđena otopina. Ne tresite.
* Razrijeđena otopina se mora odmah iskoristiti, čuvati na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata. Zaštitite od svjetlosti i ne zamrzavajte.

*Primjena:*

* Ako se razrijeđena otopina čuva u hladnjaku (2°C – 8°C), mora se ostaviti da dosegne sobnu temperaturu (20°C – 25°C) oko 1 sat prije primjene.
* Nije potrebno filtrirati razrijeđenu otopinu. Međutim, ako se razrijeđena otopina filtrira, preporučuju se filteri bazirani na polietersulfonu (PES), poliviniliden fluoridu (PVDF) ili hidrofilnom polisulfonu (HPS). Ne koristite filtere napravljene od najlona ili miješanog celuloznog estera (MCE).
* Tijekom infuzije zaštitite intravensku vrećicu od svjetlosti pomoću navlake koja blokira ultraljubičaste zrake (tj. pomoću vrećica jantarne, tamnosmeđe ili zelene boje ili aluminijske folije). Cjevčicu za infuziju nije potrebno zaštititi od svjetlosti.
* Infundirajte razrijeđenu otopinu tijekom 1 sat brzinom od 50 ml/h na sobnoj temperaturi (20°C – 25°C). Zaštitite od svjetlosti. Preporučuju se cjevčice za infuziju napravljene od PVC-a (koji sadrži DEHP ili koji ne sadrži DEHP), poliolefina (polipropilena i/ili polietilena) ili polibutadiena.

BESPONSA se ne smije miješati ili primjenjivati kao infuzija s drugim lijekovima.

Vremena i uvjeti čuvanja za rekonstituciju, razrjeđivanje i primjenu lijeka BESPONSA su navedeni ispod.

| **Vremena i uvjeti čuvanja rekonstituirane i razrijeđene otopine lijeka BESPONSA** | | |
| --- | --- | --- |
| **Maksimalno vrijeme od rekonstitucije do kraja primjene ≤ 8 satia** | | |
| **Rekonstituirana otopina** | **Razrijeđena otopina** | |
| **Nakon početka razrjeđivanja** | **Primjena** |
| Iskoristite rekonstituiranu otopinu odmah ili nakon što je bila čuvana u hladnjaku (2°C – 8°C) najviše 4 sata. Zaštitite od svjetlosti. Ne zamrzavajte. | Iskoristite razrijeđenu otopinu odmah ili nakon što je bila čuvana na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smiju proći ≤ 4 sata. Zaštitite od svjetlosti. Ne zamrzavajte. | Ako se razrijeđena otopina čuvala u hladnjaku (2°C – 8°C), pustite je da dosegne sobnu temperaturu (20°C – 25°C) oko 1 sat prije primjene. Primijenite razrijeđenu otopinu kao jednosatnu infuziju brzinom od 50 ml/h na sobnoj temperaturi (20°C – 25°C). Zaštitite od svjetlosti. |
| a Između rekonstitucije i razrjeđivanja smije proći ≤ 4 sata. | | |

Uvjeti čuvanja i rok valjanosti

*Neotvorena bočica*

5 godine.

*Rekonstituirana otopina*

BESPONSA ne sadrži bakteriostatske konzervanse. Rekonstituirana otopina se mora odmah iskoristiti. Ako se rekonstituirana otopina ne može odmah iskoristiti, može se čuvati u hladnjaku (2°C – 8°C) do 4 sata. Zaštitite od svjetlosti i ne zamrzavajte.

*Razrijeđena otopina*

Razrijeđena otopina se mora odmah iskoristiti ili pohraniti na sobnoj temperaturi (20°C – 25°C) ili u hladnjaku (2°C – 8°C). Maksimalno vrijeme od rekonstitucije do kraja primjene treba biti ≤ 8 sati, s tim da između rekonstitucije i razrjeđivanja smije proći ≤ 4 sata. Zaštitite od svjetla i ne zamrzavajte.